Ministerstvo rozšíri zoznam výnamných území, chce lepšie chrániť prírodu

Zoznam vzácnych území z pohľadu ochrany životného prostredia rozšíria o 169 lokalít.

BRATISLAVA. Ochrana prírody a zachovanie biodiverzity - bohatstva rastlinných a živočíšnych druhov bude na Slovensku podľa envirorezortu účinnejšie. Zabezpečiť to má rozšírenie národného zoznamu území európskeho významu o 169 lokalít, ktoré v stredu odobrila vláda. Pomôcť sa tak má ochrane rysa ostrovida, rôznych druhov rýb, ale aj lúčnych a lesných spoločenstiev. "Zachovať prírodné dedičstvo pre ďalšie generácie je našou povinnosťou," uviedol minister životného prostredia László Sólymos (Most-Híd). Minister je preto rád, že zoznam vzácnych území z pohľadu ochrany životného prostredia rozšíria o 169 lokalít. "Rokovania s lesníkmi či neštátnymi vlastníkmi boli náročné, kompromisy sme museli urobiť všetci. Najdôležitejšie je, že vyhrala príroda," reagoval minister. Rezort aktualizáciu prerokoval s príslušnými mestami a obcami, vlastníkmi, správcami či nájomcami dotknutých pozemkov. Jedným z nových území je napríklad Územie európskeho významu Vrchná hora v okrese Malacky s navrhovaným tretím stupňom ochrany. V tejto lokalite s rozlohou asi 6,5 hektára možno nájsť mnohé ohrozené a vzácne druhy rastlín či krovín. Zo živočíchov tu žijú vzácne druhy pavúkov - stepník červený, mäkkýšov - pikulík stepný, slimák pásikavý, stepný, záhradný, motýľov - vidlochvost feniklový, vidlochvost ovocný, perlovec najmenší, spriadač kostihojový, ale aj desiatky druhov chrobákov, napríklad roháč obyčajný. Slovensko bude mať celkovo 642 území európskeho významu, ktoré sú súčasťou európskej sústavy chránených území Natura 2000. Nové územia budú chrániť 21 vybraných typov prirodzených biotopov európskeho významu a 33 vybraných druhov rastlín a živočíchov európskeho významu.


Pred rokmi zažil v Kolíne fiasko, teraz bude na MS v Nemecku kapitánom

Nominácia na MS

Jediný kapitán

Sklamaní vyradení

Deň pred odletom hokejisti nevedeli, koho z nich chce mať tréner na šampionáte. „Ani ja som nevedel, či mám miesto v tíme,“ vravel Dravecký.

BRATISLAVA. Kapitán mužstva musí byť lídrom a vedieť pozdvihnúť ducha. Slovenskí hokejisti majú od začiatku sezóny jedného kapitána – Vladimíra Draveckého. Céčko na drese má od Nemeckého pohára v novembri. V príprave sme podali dobré výkony a je super, že sme vyhrali posledné zápasy pred šampionátom. Na prvom turnaji vyhrali hokejisti všetky tri zápasy a odvtedy mu tréner národného tímu Zdeno Cíger dôveroval natoľko, že iného kapitána už ani nechcel. Aký by mal byť kapitán hokejového tímu? „Mal by to byť vodca, ktorý usmerní spoluhráčov a tiež by mal byť lídrom aj na ľade. Úspech tímu však nezávisí len od kapitána. Na Nemeckom pohári sme vytvorili výbornú partiu, to bolo rozhodujúce,“ vravel Dravecký pre SME dávnejšie. „Som víťazný typ človeka. Chcel som stále víťaziť, už keď som bol malý chlapec. Nemal by som to možno hovoriť, ale nenávidím prehry. Niekedy je to dobrá vlastnosť, inokedy je to na škodu. Prehry patria k životu – športovému i osobnému.“ Na majstrovstvá ide tento rok slabší výber ako v minulých sezónach. Prvý raz vo výbere nie je ani jeden hráč z NHL, chýba aj výrazná osobnosť. „Našou silnou stránkou je tímová práca a tímový duch. Musíme hrať v prvom rade dobre ako mužstvo,“ hovoril 31-ročný krídelník. „V príprave sme podali dobré výkony a je super, že sme vyhrali posledné zápasy pred šampionátom.“ Práve posledné dva zápasy proti Nórom, ktoré sme vyhrali 3:2 a 3:0, zamotali trénerovi Cígerovi hlavu pri výbere zostavy. Pôvodne mal oznámiť mená hráčov, ktorí pôjdu na majstrovstvá, už v nedeľu. Po dvoch víťazstvách to však posunul až na utorok, teda na posledný deň pred odletom mužstva na šampionát. „V kabíne bola napätejšia atmosféra. Nikto z nás nevedel, či má miesto v tíme. Ani ja. Ale keď sa tréner pre toto rozhodol, mal na to určite nejaký dôvod. Treba to prijať,“ hovoril pokojne Dravecký. Premiérovo hral Dravecký na šampionáte pred siedmimi rokmi práve v Nemecku. Aj vtedy hrali Slováci zápasy v Kolíne. Turnaj sa však tímu vôbec nevydaril a fanúšikovia mužstvo zatracovali. My sa musíme vždy sústrediť len na nasledujúci zápas. Nemôžeme pozerať ďaleko dopredu. Preto jediné, čo nás teraz zaujíma, je zápas proti Talianom. V osemfinálovej skupine prehrali vtedy hokejisti všetky tri zápasy. Najtrpkejšie sa vtedy skončil zápas s Dánskom, ktorý Slováci prehrali 0:6. „Všetky zápasy si veľmi dobre pamätám. Len práve na ten jeden by som najradšej zabudol,“ komentoval Dravecký. Na Kolín nemá najlepšie spomienky. V celkovom poradí skončili Slováci na 11. mieste. Očakávania boli oveľa vyššie. Teraz Dravecký o ambíciách nechcel hovoriť. „My sa musíme vždy sústrediť len na nasledujúci zápas. Nemôžeme pozerať ďaleko dopredu. Preto jediné, čo nás teraz zaujíma, je zápas proti Talianom a aj o nich platí, že môžu byť nebezpeční. Zatiaľ o nich veľa neviem, ale určite sa na prvý zápas dobre pripravíme,“ hovoril útočník českého Třinca. V Cígerovom výbere patrí medzi najskúsenejších hráčov. Ide už na štvrtý svetový šampionát. Na predchádzajúcich troch však v dvadsiatich zápasoch strelil iba jeden gól a nedarilo sa mu strelecky ani v príprave pred šampionátom, keď nedal ani jeden. Šampionát štartuje v piatok 5. mája. Slovenskí hokejisti nastúpia na prvý zápas v A-skupine v sobotu o 16.00 h proti Talianom.


Bratislava bola šiestym najvýkonnejším regiónom Európskej únie

Hrubý domáci produkt na obyvateľa v regióne Bratislavy bol v roku 2016 na úrovni 184 percent priemeru Európskej únie.

BRATISLAVA. Región Bratislavy bol podľa hrubého domáceho produktu (HDP) na obyvateľa na základe kúpnej sily v roku 2016 šiestym najvýkonnejším regiónom Európskej únie. Jeho HDP na obyvateľa sa rovnal 184 percent priemeru Európskej únie. Vyplýva to z informácií, ktoré v stredu zverejnil štatistický úrad Európskej únie Eurostat. Ďalšie slovenské regióny podľa štatistiky Eurostatu boli pod priemerom EÚ. Región západného Slovenska dosahoval 72 percent, stredné Slovensko 61 percent a východné Slovensko 53 percent priemeru Únie. Najvýkonnejším regiónom EÚ bol v roku 2016 Vnútorný Londýn - Západ, kde sa HDP na obyvateľa rovnal 611 percent priemeru EÚ. Nasledovali Luxembursko (257 %), Juhovýchodné Írsko (217 %) a Brusel a Hamburg (zhodne nad 200 %) a Bratislava (184 %). Eurostat však poznamenáva, že v niektorých regiónoch HDP na obyvateľa môžu významne ovplyvniť ľudia, ktorí tam dochádzajú do práce.Ekonomicky najmenej výkonným regiónom EÚ bol v roku 2016 bulharský región Severozapaden, kde HDP na obyvateľa bol na úrovni 29 percent priemeru EÚ Po ňom nasledovalo francúzske zámorské územie Mayotte (33 %), bulharské regióny Severen centralen a Južen centralen (zhodne 34 %) a rumunský región Nord-Est, kde sa HDP na obyvateľa rovnal 36 percent priemeru EÚ.


Johnson žiada vyškrtnúť írsku poistku z dohody o brexite

Britský premiér  zaslal list predsedovi Európskej rady Donaldovi Tuskovi.

BRUSEL. Britský premiér Boris Johnson v pondelok večer informoval európske médiá, že zaslal list predsedovi Európskej rady Donaldovi Tuskovi, v ktorom sa zasadzuje za brexit s politickou dohodou, navrhuje však zmeny v rozvodovej zmluve týkajúce sa takzvanej írskej poistky. Johnson pripomenul, že dátum brexitu stanovený na 31. októbra sa rýchlo blíži a vyjadril nádej, že Spojené kráľovstvo opustí Úniu s politickou dohodou o "rozvode". "Máte môj osobný záväzok, že táto vláda bude s energiou a odhodlaním pracovať na dosiahnutí dohody. To je naša najvyššia priorita," napísal britský premiér do Bruselu. Zároveň upozornil na svoje stanovisko ku kľúčovým aspektom rozvodovej dohody, čo sa týka najmä írskej poistky, ktorá má zachovať súčasný hraničný režim medzi Írskom a provinciou Severné Írsko. Johnson sa zameral na tri dôležité body. Zdôraznil, že Írsko je najbližším susedom Spojeného kráľovstva, s ktorým bude jeho krajina aj naďalej zdieľať "jedinečné hlboké vzťahy", pozemnú hranicu a spoločný cestovný priestor. Dodal, že Londýn sa zaviazal pracovať s Dublinom na mierovom procese a podporovať bezpečnosť a prosperitu Severného Írska. "Uznávame výzvy, ktoré predstavuje výsledok referenda (o brexite) pre Írsko, a chceme nájsť riešenia otázky hranice, ktoré budú vhodné pre všetkých," spresnil. Zároveň zdôraznil záväzok jeho vlády dodržať mier v Severnom Írsku, ktorý je založený na Veľkopiatkovej dohode. Dodal, že chce predísť akýmkoľvek pochybnostiam, lebo Spojené kráľovstvo je odhodlané zachovávať spoločný cestovný priestor s Írskom, presadzovať práva obyvateľov Severného Írska, pokračovať v spolupráci sever - juh a zachovať výhody jednotného trhu s elektrickou energiou. "Zmeny, ktoré chceme dosiahnuť, sa týkajú predovšetkým írskej poistky," upozornil Johnson. Spresnil, že ide o problémy, ktoré presahujú jednoduchú politickú realitu, keď britský parlament túto poistku trikrát odmietol, a dodal, že ukotvenie írskej poistky v rozvodovej dohode je jednoducho "nemožné". Zdôraznil, že v prvom rade je táto klauzula nedemokratická a potom nie je v súlade so suverenitou Spojeného kráľovstva - ako štátu ako takého. Podľa jeho slov írska poistka núti Britov byť na neurčito súčasťou medzinárodnej zmluvy, ktorá ich zaviaže k colnej únii a ktorá bude uplatňovať veľké množstvo právnych predpisov o jednotnom trhu EÚ na území Severného Írska. "Zmluva neposkytuje žiadne zvrchované prostriedky na jednostranné vystúpenie a neumožňuje mať obyvateľom Severného Írska žiadny vplyv na právne predpisy, ktoré sa na nich vzťahujú," opísal Johnson "nedemokratickosť" írskej poistky. Upozornil tiež, že tento bod dohody o brexite je v rozpore s požadovaným cieľom Spojeného kráľovstva dosiahnuť udržateľný dlhodobý vzťah s EÚ, lebo Británia po brexite a po možnom prechodnom období nechce byť závislá na "úplnom zosúladení" so širokými oblasťami jednotného trhu EÚ a colnej únie. Johnson vidí riziko írskej poistky aj v tom, že klauzula, na ktorej trvá EÚ, môže oslabiť krehkú rovnováhu obsiahnutú vo Veľkopiatkovej dohode o ukončení sektárskeho násilia v Severnom Írsku. K tomu podľa jeho slov môže dôjsť odstránením britskej kontroly nad rozsiahlymi oblasťami obchodného a hospodárskeho života Severného Írska v prospech externého orgánu (EÚ), nad čím nebudú mať občania Severného Írska žiadnu demokratickú kontrolu a čo môže viesť k ohrozeniu súčasnej rovnováhy. "Z týchto troch dôvodov írska poistka nemôže byť súčasťou už dohodnutej dohody o brexite," napísal Johnson Tuskovi. Zdôraznil, že túto skutočnosť musia uznať obe strany a dodal, že "našou úlohou je hľadať iné riešenia, a verím, že dohoda je možná". V praktickej rovine naznačil, že treba zabrániť vzniku "tvrdej hranice" medzi Írskom a Severným Írskom, pričom jeho vláda nebude zavádzať žiadne hraničné kontroly. Chce tiež "flexibilné a kreatívne" riešenia pre obchod, čiže nájsť alternatívne spôsoby riadenia colných a regulačných rozdielov, ktoré prinesie brexit, a na záver dodal, že britský parlament bude schopný rýchlo konať v snahe dosiahnuť s Bruselom uspokojivú dohodu, už bez zmienky o írskej poistke.


Ukrajinci necítia zmenu, nespokojnosť podľa Mikloša pretrváva

"Je to spojené aj s tým, že ľudia necítia zásadnú zmenu v spravodlivosti," hodnotí bývalý minister financií SR Mikloš.

KYJEV. Na Ukrajine vládne značná nespokojnosť verejnosti, pretože veľké očakávania počas protestov na Majdane a následných prezidentských volieb pred piatimi rokmi sa nenaplnili. Ľudia si vtedy mysleli, že ekonomická a sociálna situácia a tiež boj proti korupcii sa okamžite zlepšia, v rozhovore pre TASR to v Kyjeve uviedol hlavný ekonomický poradca predsedu ukrajinskej vlády Volodymyra Hrojsmana a bývalý minister financií SR Ivan Mikloš. Platy a reálna životná úroveň za posledné tri roky rastú, nespokojnosť však pretrváva. "Je to spojené aj s tým, že ľudia necítia zásadnú zmenu v spravodlivosti," povedal Mikloš. Zdôraznil, že veľkú korupciu sa podarilo za uplynulé obdobie potlačiť. "Len je otázne, či to tak aj ľudia vnímajú," uviedol pripustiac, že sa mohlo urobiť viac. Na Ukrajine majú všetci súčasní aj bývalí politici výrazne vyšší negatívny než pozitívny rating. "Takáto situácia nahráva novým populárnym ľuďom, ktorí nie sú zaťažení politickou minulosťou," skonštatoval Mikloš a vysvetlil, že takým kandidátom je najpopulárnejší komik a herec v krajine a zároveň favorit nedeľňajších volieb Volodymyr Zelenskyj. Mikloš pritom s úsmevom poukázal na televízny seriál Služobník národa, kde Zelenskyj hrá to, čo ide v prezidentských voľbách zrealizovať. Hlavnou postavou seriálu je učiteľ, ktorý sa znenazdajky stal prezidentom a vo funkcii bojuje s oligarchickým systémom na Ukrajine. V súvislosti so Zelenským sa v spoločnosti zároveň spája veľká neistota, upozornil bývalý slovenský minister financií. Mnohí Zelenského voliči budú hlasovať zaňho nie preto, že je ich obľúbencom, ale preto, že chcú vyjadriť nespokojnosť s úradujúcim prezidentom Petrom Porošenkom. Súčasná hlava štátu dopláca na nesplnené očakávania, ktoré boli do veľkej miery nereálne. "Čiastočne však za ne môže, pretože on ich vyvolal. On dal pred voľbami veľké sľuby - ako vyrieši Krym a Donbas za pár týždňov, ako predá majetok, čo napokon neurobil," vysvetlil ďalej Mikloš a dodal, že s Porošenkovými ľuďmi sa spájali aj korupčné škandály. Porošenko iste mohol urobiť viac, keďže prezident na Ukrajine má v porovnaní so Slovenskom aj niektoré významné výkonné právomoci, najmä v oblasti zahraničnej politiky, obrany, prokuratúry a súdnictva. "Tam veľký pokrok nie je," zhodnotil Mikloš. Pripomenul, že Porošenko bol aj šéfom najväčšej parlamentnej strany - Bloku Petra Porošenka. "Prvýkrát sa ten systém mení zo skorumpovaného, oligarchického a nefunkčného k fungujúcej trhovej ekonomike, ale zďaleka to nefunguje tak, ako by malo, a nebolo urobené všetko, čo mohlo byť urobené," uviedol Mikloš. V súvislosti s tým, že dve tretiny voličov stoja za Zelenským, Mikloš upozornil na opakujúce sa obrovské očakávania. Prezident nemôže urobiť všetko sám, pričom nikto si v súčasnosti netrúfa odhadnúť, ako dopadnú jesenné parlamentné voľby, pokračoval bývalý slovenský minister. "Rizikom je (Zelenského) nepripravenosť a jeho blízkosť k jednému z najväčších a najkontroverznejších oligarchov," poukázal Mikloš. Porošenko vo volebnej kampani označuje Zelenského za "bábku" oligarchu Ihora Kolomojského, s ktorým sa spájajú obvinenia, že vykradol vlastnú banku. Súd podľa Mikloša vo štvrtok "neuveriteľne" rozhodol, že znárodnenie Kolomojského Privatbanky po jeho pochybných operáciách bolo nezákonné. Znárodnenie, ktoré bolo podľa slovenského poradcu ukrajinskej vlády ekonomicky aj právne nevyhnutné, stálo daňových poplatníkov niekoľko miliárd eur. "Banka mala zápornú kapitálovú primeranosť, pričom Kolomojskyj odmietol navýšiť jej základné imanie," objasnil Mikloš. Pred najväčšou bankou v krajine tak stáli iba dve možnosti - zatvorenie alebo znárodnenie, a keďže jej postavenie v ukrajinskom finančnom systéme bolo kľúčové, štát sa rozhodol pre druhú možnosť. Neskorší medzinárodný audit ukázal, že Kolomojskyj a jeho spoločník z banky za desať rokov ukradli 5,5 miliardy dolárov, zdôraznil Mikloš. Kolomojskyj sa preto už dva roky nezdržiava v krajine. Zelenskyj má práve v Kolomojského televízii svoje zábavné programy, používa jeho ochranku a právnikov a s oligarchom sa pravdepodobne aj stretáva. "Pozitívne signály sú, že (Zelenskyj) tam má niektorých reformných ľudí," povedal Mikloš s tým, že k takým postavám patrí aj bývalý minister financií Oleksandr Danyľuk. Ten sa k Zelenskému pridal po tom, čo vlani odišiel z vlády po konflikte premiérom Hrojsmanom.


Ľudia sa podľa prieskumu čoraz menej záujímajú o veci verejné

Obyvatelia krajín V4 sú nespokojní s politickou aj ekonomickou situáciou.

BRATISLAVA. Z dlhodobého hľadiska ľudia v krajinách V4 strácajú záujem o sledovanie toho, čo sa deje v spoločnosti, o veci verejné. Vo všetkých štyroch krajinách prevažuje nespokojnosť s politickou aj ekonomickou situáciou, na Slovensku je to najvýraznejšie. Vo všetkých týchto krajinách je rozšírený pocit krehkosti demokracie, na Slovensku viac ako v okolitých krajinách. Vo všetkých krajinách je vysoká nedôvera k inštitúciám a vymožiteľnosti práva. Iba jedna pätina ľudí má dôveru k neznámym, ľudia majú problém nadväzovať vzťahy, vo všetkých krajinách Visegrádu je to prakticky takmer rovnaké. Vyplýva to z internetového výskumu o občianskej participácii nielen na Slovensku, ale aj v okolitých krajinách V4, ktorý inicioval Inštitút pre verejné otázky (IVO). Výskum sa uskutočnil na jeseň vo všetkých krajinách V4 na 500 respondentoch. Výsledky výskumu dnes na tlačovej besede predstavili prezident IVO Grigorij Mesežnikov a analytička IVO Zora Bútorová. Hlavné otázky, ktorými sa výskum zaoberal, boli motivácia ľudí vstupovať do verejného diania, dôvera ľudí v inštitúcie a záujem občanov participovať na verejnom dianí. Dôvera k vládam a parlamentom je vo V4 veľmi nízka. Najkritickejší pohľad na smerovanie verejnej politiky majú Maďari. Česi, Slováci, Poliaci aj Maďari viac veria európskym inštitúciám ako národným. Dve tretiny Slovákov sa vyjadrili, že naša krajina sa neuberá ekonomicky ani právne správnym smerom.Rozdielny pohľad majú ľudia na pojem "aktívny občan". Na jednej strane opýtaní považujú aktívny vstup do politiky za prínosný, na druhej strane však časť respondentov vníma aktívnych občanov ako spoločensky škodlivých, dodala Bútorová.Inštitút pre verejné otázky je nezávislou mimovládnou neziskovou organizáciou združujúcou odborníkov z rôznych oblastí, ktorý sa zameriava na problémy verejnej politiky.


Neziskovky dostali z dvoch percent už 53 miliónov

Možnosť darovať dve percentá majú ešte stále daňovníci, ktorí si odložili podanie daňového priznania na september.

BRATISLAVA. Neziskovým organizáciám, občianskym združeniam a nadáciám darovali tento rok podiel zo svojich zaplatených daní státisíce fyzických a právnických osôb. Vďaka elektronizácii procesov mohla finančná správa zaslať na ich účty už takmer 53 miliónov eur. Suma však nie je konečná. Finančná správa ešte spracováva júnové odložené daňové priznania. Výška darovaných financií porastie aj po odovzdaní odložených daňových priznaní k dani z príjmov za rok 2018, ktoré odovzdajú subjekty do konca septembra. Informovala o tom hovorkyňa Finančného riaditeľstva SR Ivana Skokanová. Finančná správa zaslala občianskym združeniam, neziskovým organizáciám či nadáciám túto sumu do konca júla. "Vďaka elektronizácii procesov na finančnej správe sme mohli tento rok spracovať o 50-tisíc vyhlásení viac a poukázať tak sumu o viac ako 6 miliónov eur vyššiu ako za porovnateľné obdobie minulého roku. Keďže finančná správa bude aj naďalej pokračovať v spracovávaní doručených dokumentov, vrátane tých z odložených daňových priznaní, suma sa bude ešte zvyšovať," uviedla Skokanová. Možnosť darovať 2 percentá zo svojich daní majú ešte stále daňovníci, ktorí si odložili podanie daňového priznania na september. Ich prijímateľa si môžu vybrať zo zoznamu, ktorý vedie Notárska komora SR a je verejne dostupný na stránke www.notar.sk, ako aj na portáli finančnej správy. Kompletné vyhodnotenie spracovania asignácie dane zverejňuje finančná správa vždy do konca januára. Počas januára zároveň zasiela finančná správa neziskovým organizáciám, ktoré dostali peniaze od daňovníkov, oznam o darcoch v prípade, ak daňovník v podanom vyhlásení vyznačil svoj súhlas so zaslaním týchto údajov prijímateľovi. Súhlas daňovníka umožňuje finančnej správe oznámiť jeho základné údaje bez výšky darovanej sumy.


Vzťahová poradňa: Mám rád sex, ale nemám rád dotyky. Ako to povedať manželke?

Psychologička pomáha riešiť problémy dvoch mužov.

Otázka: Čoraz viac premýšľam o fyzickej úrovni vzťahov. S manželkou sme spolu štyri roky. Ona bola vždy „maznáčik" a predpokladal som, že to je niečo, čo musím prijať. Ja však okrem sexu nemám fyzický kontakt rád. Teraz sa pohrávam s myšlienkou, že vlastne nemusím byť k svojej žene láskyplný len týmto spôsobom. Pri tej myšlienke sa cítim slobodne. Nie je to však nevhodné? Odpoveď: Otvoriť s partnerkou diskusiu o niečom, čo vás obťažuje, nie je nikdy nevhodné. To, že ste sa doteraz prekonávali, neznamená, že v tom musíte pokračovať aj naďalej. Viem, že tú diskusiu je ťažké začať a v tejto súvislosti je dobré, že poznáte jej pocity. Ale akú inú alternatívu máte – tráviť desaťročia v nútenom fyzickom kontakte, ktorý vám nie je príjemný? To by ste nemali chcieť. Takže o tom hovorte. Ak potrebujete nejaký oporný bod, ktorým by ste začali diskusiu, povedzte jej, že ste čítali o úrovniach túžby po fyzickom kontakte a premýšľali ste o vás. Čím viac pohodlných spôsobov na zvýšenie intimity – fyzickej a emocionálnej nájdete, tým lepší kompromis dosiahnete. Obaja tak budete môcť tráviť spoločné roky v spokojnosti a nie v zraňovaní. - - - Otázka: Som rozvedený a chodím so ženou, ktorá má malé deti. Viem, že je to láskavá, múdra, trpezlivá a uvoľnená žena. Ale nie je taká, keď ide o jej deti.  Boli sme na niekoľkých spoločných výletoch a bol som zhrozený, keď som ju videl ako rodiča: nervózna sekera, ktorá robí z komára somára. Neviem, ako o tom začať hovoriť bez toho, aby som vyzeral, že ju súdim. Odpoveď: Ale vy ju súdite (a tiež vám to hovorím úplne neodsudzujúcim spôsobom). Môžete predsa reagovať na jej správanie. Predstierať, že je všetko v poriadku, len odkladá problém, alebo ešte horšie, robí to z vás spolupáchateľa v prípade zlého zaobchádzania s deťmi. Ale možno je v týchto situáciách len oveľa nervóznejšia ako inokedy. Možno za to môžu tlaky z toho, že deti zoznamuje s niekým, s kým chodí. Výlety pre ňu môžu byť pascou. Vyjadrite úprimný záujem ako napríklad: „Si na tomto výlete spokojná? Nezdáš sa mi vo svojej koži“ alebo „Všimol som si, že ste mali s malým nejaký problém. Je všetko v poriadku?“ Úprimná a citlivá diskusia je jediný spôsob, ako zistiť, čo sa deje. - - - Andrea Bonior je klinická psychologička. Každý týždeň uverejňuje stĺpčeky v The Washington Post Express.


Havaj oživil systém varovania pred jadrovým útokom, obáva sa KĽDR

V prípade raketovej hrozby však výstražný systém vysiela kvílivý zvuk

HONOLULU. Americký štát Havaj po prvý raz od skončenia studenej vojny vykonal skúšku systému varovania pred jadrovým útokom. Príčinou tohto rozhodnutia sú obavy z agresie Severnej Kórey. Systém využíva existujúcu technológiu varovania miestnych obyvateľov pred prichádzajúcim hurikánom alebo vlnou cunami. Pred prírodnou katastrofou varuje stály neprerušovaný tón, v prípade raketovej hrozby však výstražný systém vysiela kvílivý zvuk, informovala agentúra AP. Pri piatkovej skúške však bolo sirény na niektorých miestach ledva počuť, týkalo sa to aj známej pláže Waikiki. Úrady preto neskôr oznámili, že hlasitosť systému preveria. Guvernér štátu David Ige nedávno vyhlásil, že pravdepodobnosť útoku zo strany KĽDR je nízka, avšak obyvateľstvo musí byť pripravené. Okrem toho, že Havaj je pomerne blízko k Severnej Kórei, v štáte sa nachádzajú americké vojenské zariadenia, čo by ho mohlo predurčovať na prípadný severokórejský útok. Na ostrove Oahu sídli Tichomorské velenie amerických ozbojených síl a v prístave Pearl Harbor kotvia desiatky vojnových lodí. Havaj v súčasnosti nemá žiadne protiatómové kryty, keďže po skončení studenej vojny americká vláda prestala financovať ich udržiavanie.


Brassard už vie, kde bude hrať. V novej sezóne sa predstaví v drese Islanders

V minulej sezóne hral až v troch kluboch.

NEW YORK. Hokejový klub zámorskej NHL New York Islanders podpísal jednoročnú zmluvu s centrom Derickom Brassardom. Finančné podmienky zainteresovaní nezverejnili. Tridsaťjedenročný Kanaďan v minulej sezóne hral v Pittsburghu, Floride aj Colorade, v 70 dueloch nazbieral 23 bodov (14+9). Celkovo má na konte v profilige 786 duelov (176+275). Počas kariéry si obliekal aj dresy Columbusu a New York Rangers. Informovala agentúra AP.


Moldavsko chce dovážať plyn radšej z Rumunska ako z Ruska

Krajina si počká na 120 kilometrov dlhý plynovod od rumunských hraníc.

KIŠINOV. Moldavská vláda chce radšej počkať na vybudovanie plynovodu z Rumunska, ako predĺžiť dohodu s ruskou energetickou spoločnosťou Gazprom. Moldavský minister hospodárstva Chiril Gaburici pre utorkové vysielanie televíznej stanice TVC21 povedal, že jeho krajina, ktorá je pri dodávkach plynu závislá od Ruska, počká na vybudovanie 120 kilometrov dlhého plynovodu od rumunských hraníc do moldavského hlavného mesta Kišinov.Začiatok výstavby plynovodu je naplánovaný na tento mesiac a očakáva sa, že sa dokončí do roku 2020. "Naozaj chceme čo najskôr mať prístup k alternatívnemu plynu," povedal Gaburici.Kontrakt o dodávkach plynu Moldavsko s Gazpromom podpísalo v roku 2008 a platnosť zmluvy sa skončí v závere roku 2019. Moldavský prezident Igor Dodon, ktorý uprednostňuje užšie vzťahy s Ruskom, však chce, aby sa terajšia dohoda s Gazpromom predĺžila.


Napätie v koalícii sa podľa Bugára zmiernilo, spor na ministerstve obrany riešia

Predseda Mosta-Híd Béla Bugár povedal, že minister obrany za SNS Peter Gajdoš je ako vojak zvyknutý vydávať rozkazy, ale tak to nefunguje.

BRATISLAVA. Most-Híd má cieľ v tohtoročných komunálnych voľbách zvýšiť počet primátorov, starostov a komunálnych poslancov o desať percent. Do budúcoročných prezidentských volieb postaví strana vlastného kandidáta, jeho meno však predseda Béla Bugár nepovedal. Oznámil to po sobotňajšom rokovaní Republikovej rady Mosta. V súčasnosti má Most podľa poslanca Mosta Eleméra Jakaba viac než 140 primátorov a starostov a okolo 660 poslancov. „Štruktúry majú voľné ruky,“ hovorí Jakab s tým, že jediné obmedzenie v komunálnych voľbách je nespolupracovať s extrémistickými stranami ako ĽSNS Mariana Kotlebu. V niektorých okresoch je podľa neho možná aj spolupráca s SMK. V koalícii plánuje Most navrhnúť, aby najmenej päť rokov dopredu každý vedel, kedy bude môcť ísť do dôchodku. Republiková rada Mosta sa zhodla aj na podpore mimoriadneho jednorazového opatrenia na vyriešenie starých exekúcií. Bugár povedal, že od vlaňajšieho augusta, keď vypukla koaličná kríza a predseda SNS Andrej Danko vypovedal koaličnú zmluvu, už „také napätie nevzniká“. Každý člen koalície si podľa neho uvedomil, že najprv si radšej vypočuje partnera a až potom hovorí do médií. Spor na ministerstve obrany medzi ministrom obrany Petrom Gajdošom z SNS a štátnym tajomníkom za Most Róbertom Ondrejcsákom podľa Bugára riešia. „Ministerstvo vedie vojak a ten je zvyknutý, že vydá rozkaz a poslúchnu ho. Lenže tak to nefunguje,“ povedal Bugár. Ondrejcsák naposledy kritizoval Gajdoša na sociálnej sieti za to, že mu zablokoval vyslanie podriadeného na kurz do Marshallovho centra v Nemecku. Gajdoša vlani kritizoval aj za odklad výmeny dosluhujúcich ruských stíhačiek Mig-29.


Poslanci Európskeho parlamentu sa zaujímali o slovenské pozemkové právo

Predmetom diskusie ministerky Matečnej s delegáciou bolo aj  podfinancovanie Pôdohospodárskej platobnej agentúry.

BRATISLAVA. Ministerka pôdohospodárstva a rozvoja vidieka SR Gabriela Matečnása stretla vo štvrtok v Bratislave so zástupcami Európskeho parlamentu (EP). Tí sa zaujímali hlavne o pozemkové právo, ktoré je na Slovensku veľmi zložité. Informoval o tom Michal Feik z Odboru komunikácie a marketingu Ministerstva pôdohospodárstva a rozvoja vidieka (MPRV) SR. "Predmetom diskusie boli tiež spôsoby uzatvárania nájomných zmlúv na poľnohospodársku pôdu, zvlášť zmlúv na prenájom štátnej pôdy a pôdy neznámych vlastníkov," uviedol Feik. Členovia slovenskej delegácie podľa neho prezentovali transparentnosť, vysokú presnosť kontrolných systémov na poľnohospodárske podpory a povinné zverejňovanie všetkých nájomných zmlúv, čo nie je v členských krajinách Európskej únie bežné. "Predmetom diskusie bolo aj dlhodobé podfinancovanie Pôdohospodárskej platobnej agentúry a snaha vedenia slovenského agrorezortu procesy plne digitalizovať," uzavrel Feik. Osobitná kontrolná misia vyslaná Európskym parlamentom je na návšteve Slovenska, ktorá potrvá do piatka (9.3). V jej radoch sú členovia parlamentného výboru pre občianske slobody, spravodlivosť a vnútorné veci (LIBE) a rozpočtového výboru (BUDG). Misia bola vytvorená pre podozrenia, že vražda slovenského investigatívneho novinára Jána Kuciaka a jeho priateľky Martiny Kušnírovej je spojená s podvodmi v oblasti európskych dotácií.


Ruskí miliardári vďaka Trumpovmu zvoleniu ešte viac zbohatli

Na rastúcich cenách akcií a posilnení rubľa zarobili aj oceliarski magnáti Alexej Mordašov, označovaný v konkurenčnom rebríčkom agentúry Bloomberg za najbohatšieho človeka v Rusku, a Vladimir Lisin.

WASHINGTON, MOSKVA. Ruskí miliardári, vrátane tých, ktorí majú blízko k prezidentovi Vladimirovi Putinovi, od novembrového zvolenia Donalda Trumpa, budúceho amerického prezidenta, zbohatli o ďalších 29 miliárd dolárov. Napísal to americký časopis Forbes, podľa ktorého ruskí miliardári bohatli rýchlejšie ako miliardári v akejkoľvek inej krajine mimo Spojených štátov. Vďaka rastu cien ropy na svetových trhoch totiž vzrástli ceny ruských akcií aj kurz rubľa. Od amerických prezidentských volieb sa celkový objem majetku ruských miliardárov zvýšil o 7,1 percenta, zatiaľ čo majetok amerických miliardárov vzrástol o 2,8 percenta. V USA je ale šesťkrát viac miliardárov ako v Rusku, upozorňuje Forbes. Z ruských miliardárov najviac zbohatli Gennadij Timčenko - ktorý sa ako podnikateľ blízky Putinovi stal v roku 2014 jedným z terčov amerických sankcií - a Leonid Michelson. Timčenkovi pomohol rast ceny akcií plynárenskej spoločnosti Novatek, v ktorej má skoro štvrtinový podiel. Jeho cena od amerických volieb vzrástla o 16 percent. Timčenkov majetok časopis Forbes teraz odhaduje na 15,1 miliardy dolárov. To predstavuje nárast o 1,8 miliardy dolárov. Najbohatší Rus Michelson, ktorý tiež patrí k veľkým investorom v Novatek, zbohatol o 1,9 miliardy dolárov. Hodnotu jeho majetku časopis odhadol na 18,2 miliardy dolárov. Forbes v tejto súvislosti zmienil tiež spoluvlastníka najväčšieho ruského petrochemického holdingu SIBUR Kirilla Šámalova, ktorého médiá označujú za Putinovho zaťa. Konkrétne sumy ale tentoraz časopis nezmienil. Vlani v lete Forbes odhadol Šamalovovo imanie na 2,3 miliardy dolárov. Šámalov sa tak prvýkrát objavili v rebríčku najbohatších ruských rodín, ktorý zostavil Forbes, a to hneď na štvrtom mieste. Kirillov otec, bankár Nikolaj, ktorý patril k okruhu Putinových starých priateľov, k tomuto vzostupu podľa časopisu prispel sumou len asi 100 miliónov dolárov, a to vďaka desetinovému podielu v banke Rossija. Na rastúcich cenách akcií a posilnenie rubľa zarobili tiež oceliarski magnáti Alexej Mordašov, označovaný v konkurenčnom rebríčkom agentúry Bloomberg za najbohatšieho človeka v Rusku, a Vladimir Lisin. Ten dokázal v priebehu troch dní od Trumpová víťazstva svoj majetok rozmnožiť o zhruba 830 miliónov dolárov. Rubeľ v rokoch 2014 a 2015 oslabil voči doláru asi o 55 percent. Vlani vo februári dolár vystúpil až na 77 rubľov, odvtedy ale proti ruskej mene vytrvalo slabne a v súčasnej dobe už je pod hranicou 60 rubľov. Dolár pritom k iným menám spevňuje. Rubeľ len vlani k doláru pridal asi 20 percent, a to vďaka zvýšeniu cien ropy a nádejam na lepšie vzťahy medzi USA a Európou.


Reakcie britských médií: Mayová preniesla boj o brexit späť do Bruselu

Minúta po minúte

Analýza

Mayová chce rokovať

Reakcie denníkov

Írska poistka

Médiá reagujú na utorkové dianie v britskom parlamente.

LONDÝN. Výsledok utorkového hlasovania v dolnej komore britského parlamentu o ďalšom postupe na ceste k brexitu bol podľa časti britskej tlače triumfom premiérky Theresy Mayovej, ktorej sa podarilo zjednotiť konzervatívcov. Ďalšie médiá však upozorňujú, že teraz musí premiérka vyrokovať dohodu s Európskou úniou, ktorej predstavitelia už avizovali, že sa pre nich "nič nezmenilo". "Theresin triumf," napísal v titulku bulvárny denník Daily Mail, podľa ktorého Mayová vyhrala "kľúčové hlasovanie, zjednotila svoju stranu a rozdrvila (predsedu opozičných labouristov Jeremyho) Corbyna". Predsedníčka britskej vlády podľa probrexitového denníka Daily Mail vyzvala Brusel: "Poďme uzavrieť dohodu". Aj podľa denníka Daily Express sa Mayovej podarilo zjednotiť svoju stranu a získať plnú podporu parlamentu na nové rokovania s Bruselom. "Teraz je to na EÚ," napísal denník. Ďalší bulvárny denník The Sun označil výsledok hlasovania za víťazstvo premiérky v "Súboji titanov". Ľavicový denník The Guardian označuje najnovší vývoj na ceste k brexitu síce za Mayovej víťazstvo, ale upozorňuje, že z pohľadu Európskej únie sa "nič nezmenilo" a premiérka len vyvolala nádeje, ktoré zrejme nedokáže naplniť. Teraz má britská vláda podľa The Guardian dva týždne na to, aby "resuscitovala svoju brexitovú dohodu". Aj periodikum Metro upozornilo, že predseda Európskej rady Donald Tusk po hlasovaní uviedol, že nové rokovania o texte dohody a podmienkach britského vystúpenia z EÚ nie je možné. Podľa denníka Daily Mirror brexitová dohoda premiérky Mayovej po utorkovom hlasovaní "vstala z mŕtvych". Dodáva však, že je to "zatiaľ", pretože nie je vôbec isté, či EÚ "ustúpi" pod tlakom britských poslancov, ktorí dali Mayovej šancu na nové rokovania o spornej írskej poistke. Denník Financial Times na titulnej stránke napísal, že snahou o prepísanie uzavretej brexitovej dohody sa Mayová dostáva na cestu, ktorá vedie ku konfliktu s Bruselom. Podľa denníka The Daily Telegraph Mayová teraz preniesla "brexitovú bitku späť do Bruselu".


Porošenko informoval o smrti dvoch príslušníkov ukrajinskej armády

Jednou z obetí je žena, členka dobrovoľníckej jednotky a matka dvoch detí.

KYJEV. V dôsledku priameho zásahu delostreleckej míny zahynuli v utorok na východe Ukrajiny dvaja príslušníci ukrajinských ozbrojených síl. Na svojej stránke na sociálnej sieti Facebook o tom informoval prezident Petro Porošenko s tým, že jednou z obetí je žena - členka dobrovoľníckej jednotky a matka dvoch detí vo veku osem a desať rokov. V Donbase slúžila od septembra roku 2016. Ako v stredu uviedla agentúra Ukrinform, mína vypálená z pozícií proruských síl zasiahla zákop ukrajinskej armády. Okrem dvoch obetí na životoch utrpeli zranenia aj dvaja ďalší príslušníci ukrajinskej armády. Agentúra Ukrinform dodala, že ukrajinská armáda po tomto ostreľovaní podnikla odvetnú akciu. Velenie ukrajinskej armády na svojej stránke na Facebooku oznámilo, že za posledných 24 hodín "ruské okupačné sily" 15-krát ostreľovali pozície vládnych síl, pričom v 14 prípadoch boli použité zbrane zakázané minskou mierovou dohodou.


Rusko žiada po skúsenostiach s voľbami na Ukrajine reformu monitorovania

Mal by sa zriadiť rámec, ktorý by vylúčil možnosť delenia štátov do skupín alebo podskupín.

MOSKVA. Rusko chce v Organizácii pre bezpečnosť a spoluprácu v Európe (OBSE) presadiť reformu systému monitorovania volieb. Tento zámer je dôsledkom rozhodnutia Ukrajiny, ktorá nedovolila, aby priebeh prezidentských volieb monitorovali pozorovatelia z Ruska. Ako vo štvrtok podľa agentúry TASS informoval námestník ruského ministerstva zahraničných vecí Aleksandr Gruško, pre Rusko bola posledná skúsenosť s Ukrajinou "ďalším príkladom, že je nutné ísť smerom k reforme mechanizmov monitorovania volieb". Podľa Gruška by mal existovať pevný zmluvný rámec, ktorý by "vylúčil možnosť delenia štátov do skupín alebo podskupín". Gruško dodal, že všetky návrhy Ruska v tejto záležitosti boli už predložené viedenskej centrále OBSE. Ruskí pozorovatelia sa na prezidentských voľbách na Ukrajine nezúčastnili preto, že ukrajinský parlament 7. februára zakázal občanom Ruskej federácie pôsobiť ako oficiálni pozorovatelia počas prezidentských, parlamentných alebo komunálnych voľbách na Ukrajine, a to ako súkromná osoba aj ako člen misie medzinárodných organizácií. Úrad OBSE pre demokratické inštitúcie a ľudské práva (ODIHR) tento krok kritizoval. K pôsobeniu ruských pozorovateľov počas prezidentských volieb na Ukrajine sa začiatkom minulého týždňa vyjadril aj ukrajinský minister zahraničných vecí Pavlo Klimkin. Podľa neho nie je možné, aby predstavitelia "agresorskej krajiny", ktorá "porušila všetky možné a nemožné princípy medzinárodného práva a princípy morálky", monitorovali priebeh demokratických volieb. Dodal, že ruskí pozorovatelia nepracujú v prospech demokracie, "ale pre príslušné tajné služby". Okrem volebných pozorovateľov Ukrajina neumožnila monitorovať prezidentské voľby ani viacerým zahraničným novinárom.


Eurokomisia spustila rozpravu o zlepšeniach ochrany právneho štátu

Správa upozornila, že právny štát sa v posledných rokoch ocitol pod veľkým tlakom.

BRUSEL. Európska komisia (EK) spustila v stredu rozpravu o právnom štáte v Európskej únii a načrtla smery, akými by sa mohol uberať budúci vývoj v tejto oblasti. Stredajšie oznámenie EK ponúka prehľad dostupných nástrojov na monitorovanie, posudzovanie a ochranu právneho štátu v Únii. Rekapitulujú sa v ňom aj skúsenosti z uplynulých rokov, na základe ktorých môžu členské krajiny začať širšiu celoeurópsku diskusiu o možnostiach ďalšieho posilnenia právneho štátu. V správe EK sa uvádza, že skúsenosti z minulosti poukazujú najmä na potrebu dôraznejšie sa zasadzovať o právny štát, včas predchádzať rizikám alebo porušovaniu zásad právneho štátu, ako aj na potrebu účinnej reakcie, ak takáto situácia v Únii nastane. Prvý podpredseda EK Frans Timmermans v tejto súvislosti upozornil, že schopnosť Únie zasadzovať sa za dodržiavanie zásad právneho štátu má v súčasnosti väčší význam než kedykoľvek predtým. Spresnil, že ide o základné hodnoty EÚ, o to, "kým sme", a aj to, že fungovanie EÚ ako celku závisí od fungovania právneho štátu vo všetkých jej členských štátoch. "Nastal čas, aby sme sa spoločne so všetkými inštitúciami, členskými štátmi, jednotlivými orgánmi a zainteresovanými stranami zamysleli nad tým, ako brániť a pozdvihnúť právny štát v Únii," uviedol Timmermans. Správa EK upozornila, že právny štát v Európe sa v posledných rokoch ocitol pod veľkým tlakom. Cieľom stredajšieho oznámenia je nadviazať na prebiehajúce diskusie a skúsenosti z minulosti a vytýčiť možné smery, ktorými by sa mali uberať úvahy o budúcom vývoji. Komisia spresnila, že už dnes používa širokú škálu nástrojov, ktoré jej umožňujú dôkladne monitorovať a posudzovať nedostatky týkajúce sa právneho štátu v členských štátoch a reagovať na ne. Patrí k nim rámec na podporu právneho štátu, postup podľa článku 7 ods. 1 Zmluvy o EÚ, postupy v prípade nesplnenia povinnosti a v neposlednom rade aj "európsky semester", čiže porovnávací prehľad EÚ v oblasti justície, ako aj mechanizmus spolupráce a overovania (platí pre Bulharsko a Rumunsko). Na základe doterajších skúseností so všetkými z týchto nástrojov eurokomisia načrtla predstavu o troch pilieroch, ktoré by mohli prispieť k účinnému presadzovaniu právneho štátu v Únii: lepšia osveta, včasná prevencia a adekvátna reakcia. Lepšia osveta podľa EK znamená, že v jednotlivých členských štátoch treba vyvinúť väčšie úsilie zamerané na zvyšovanie povedomia o normách právneho štátu a judikatúre v tejto oblasti. Pri včasnej prevencii EK pripomenula, že prvoradú zodpovednosť za dodržiavanie zásad právneho štátu nesú členské štáty, EÚ však môže poskytnúť významnú podporu pri budovaní odolnosti hlavných systémov a inštitúcií. Adekvátna reakcia znamená, že EK môže na rôznorodý charakter problémov v oblasti právneho štátu poskytnúť rôznorodé účinné reakcie. Komisia zabezpečuje správne uplatňovanie práva EÚ prostredníctvom postupov pre neplnenie povinností, v určitých oblastiach politiky však môžu byť vhodné iné prístupy, akým je napríklad návrh o ochrane finančných záujmov EÚ. Komisia tu navrhuje preskúmať aj iné možnosti, ako zdokonaliť súčasný rámec na podporu právneho štátu. Komisia vyzvala Európsky parlament, Európsku radu a Radu EÚ a samotné členské štáty, ako aj na príslušné zainteresované strany vrátane justičných sietí a občianskej spoločnosti, aby preskúmali otázky nastolené v jej oznámení a prispeli konkrétnymi podnetmi k tomu, ako v budúcnosti posilniť súbor nástrojov na ochranu právneho štátu.


Francúzska centrálna banka zvýšila odhad rastu ekonomiky

Zlepšenie prognózy hospodárskeho rastu odráža víťazstvo Emmanuela Macrona v májových prezidentských voľbách.

PARÍŽ. Francúzska centrálna banka zvýšila svoj odhad rastu ekonomiky a naopak znížila predpoveď pre infláciu v nasledujúcom roku, pretože očakáva nové vybalansovanie hospodárstva s vyšším dopytom zo zahraničia. Centrálna banka dnes uviedla, že hrubý domáci produkt (HDP) druhej najväčšej ekonomiky eurozóny sa v tomto roku zvýši o 1,4 % a v roku 2018 o 1,6 %. V decembrovej prognóze pritom banka predpovedala Francúzsku rast HDP v tomto roku o 1,3 % a v nasledujúcom o 1,4 %. "Hospodársky rast Francúzska sa naďalej zlepšuje," povedal guvernér banky Francois Villeroy de Galhau v rozhovore pre rozhlasovú stanicu Radio Classique. Dodal, že taký silný rast Francúzsko nezažilo už päť rokov. Banka ponechala prognózu harmonizovanej inflácie v tomto roku na nezmenenej úrovni 1,2 %, ale znížila svoju predpoveď pre rok 2018 o 0,2 percentuálneho bodu na 1,2 % a v roku 2019 očakáva infláciu na úrovni 1,4 %. Cieľom Európskej centrálnej banky (ECB) je pritom udržať infláciu pri hranici 2 %. Zlepšenie prognózy hospodárskeho rastu tak odráža víťazstvo Emmanuela Macrona v májových prezidentských voľbách. Nová hlava štátu totiž avizovala, že v lete začne s kontroverznou reformou pracovných zákonov. Prezident Macron upozornil, že uvoľnenie prísnych francúzskych pracovných zákonov je nevyhnutné pre oživenie hospodárskeho rastu a zníženie nezamestnanosti. Ale odborové zväzy naznačili, že sú proti niektorým jeho plánom. Francúzska centrálna banka očakáva, že nezamestnanosť v krajine klesne na 9,7 % v tomto roku a na 9,6 % v roku 2018 po tom, ako v roku 2016 dosiahla 10,1 %.


Predstavitelia skupiny G7 odmietli sankcie voči Rusku a Sýrii

Śtáty G7 sa zhodli na tom, že ukončiť sýrsky konflikt nebude možné, kým bude pri moci Bašár Asad.

LUCCA. Predstavitelia skupiny G7, ktorá združuje priemyselne najrozvinutejšie krajiny sveta, sa na utorňajšom summite v talianskom meste Lucca nedohodli na sankciách voči Rusku a Sýrii. Ministri zahraničných vecí predmetných štátov sa usilovali o dosiahnutie spoločného stanoviska k sýrskemu konfliktu ešte predtým, ako šéf americkej diplomacie Rex Tillerson navštívi Moskvu, kde sa pokúsi ruských činiteľov presvedčiť, aby nepodporovali Damask, informuje spravodajská stanica BBC. Členské štáty G7 sa však zhodli na tom, že ukončiť sýrsky konflikt nebude možné, kým bude pri moci sýrsky prezident Bašár Asad. Sankcie voči vysokopostaveným armádnym činiteľom, ktoré navrhovala Británia, účastníci summitu nepodporili. Stretnutie sa konalo v reakcii na nedávne použitie chemických zbraní v Sýrii. Sýrska vláda poprela, že útok na povstalcami ovládané mesto Chán Šajchún, pri ktorom minulý týždeň zahynulo 89 ľudí, vykonali jej ozbrojené sily. Spojené štáty ako odvetu vypálili 59 striel s plochou dráhou letu na sýrsku leteckú základňu, z ktorej bol údajne vykonaný chemický útok, čo si vyžiadalo najmenej šesť ľudských životov. Tillerson po skončení summitu G7 vyhlásil, že americký útok bol "nevyhnutný a vykonaný v záujmu americkej národnej bezpečnosti". "Nechceme, aby sa nekontrolovaný arzenál sýrskych chemických zbraní dostal do rúk Islamského štátu alebo iných teroristických skupín, ktoré by mohli chcieť zaútočiť na USA alebo našich spojencov," povedal Tillerson. "Neprajeme si ani to, aby sa použitie chemických zbraní stalo normou v Sýrii alebo inde," dodal americký diplomat, ktorý sa ešte dnes presunie do Moskvy.


Hlavný vyjednávač EÚ pre brexit stanovil Londýnu prísne podmienky

Návrhy Theresy Mayovej o právach občanov členských štátov EÚ odmietol Európsky parlament ako nepostačujúce

BRUSEL. Rokovania o podobe budúcich vzťahov medzi Európskou úniou a Veľkou Britániou môžu začať až po tom, ako Londýn splní kľúčové požiadavky európskeho spoločenstva. Vyhlásil to v stredu hlavný vyjednávač EÚ pre brexit Michel Barnier. Za oblasti, kde musí Londýn preukázať „dostatočný pokrok“, označil práva občanov iných členských štátov EÚ žijúcich vo Veľkej Británii, záväzky krajiny voči únijnému rozpočtu a otázku hraníc s Írskom.Tieto témy sú „nedeliteľné a navzájom prepojené“, zdôraznil Barnier, čím podľa agentúry AP jasne vyjadril, že bez dosiahnutia zhody vo všetkých troch oblastiach nebude možné otvoriť rokovania o vzájomnej obchodnej dohode. Návrhy britskej premiérky Theresy Mayovej o právach občanov členských štátov EÚ odmietol Európsky parlament (EP) ako nepostačujúce. Postoj EP je dôležitý, nakoľko má právo vetovať akúkoľvek dohodu o brexite, pripomína agentúra AP.


Aj moslimské dievčatá sa musia učiť plávať s chlapcami, rozhodol Štrasburg

Moslimskí rodičia hovoria o porušení ich náboženskej slobody. Európsky súd pre ľudské práva to odmieta.

ŠTRASBURG. BRATISLAVA. Aziz Osmanoglu a Sehabat Kocabasová, švajčiarski občania s tureckým pôvodom, nepúšťali svoje dve dcéry na hodiny plávania, na ktorých boli aj chlapci. Požiadali školu, aby dievčatá hodinu nemuseli navštevovať. Spoločné plávanie s chlapcami vraj odporuje ich viere. Škola však nesúhlasila a rodičia sa bránili. Prípad skončil až na Európskom súde pre ľudské práva v Štrasburgu. Rodičia tam tvrdili, že škola porušuje ich právo na slobodu vyznania, ktorú zaručuje Európsky dohovor o ľudských právach. To bolo pred piatimi rokmi. V utorok Európsky súd pre ľudské práva rozhodol, že Švajčiari práva moslimskej rodiny neporušili. Sedem sudcov sa zhodlo, že je nevyhnutné začleniť deti do miestnych zvykov a mravov. „Škola zohráva dôležitú úlohu v procese sociálnej integrácie. Obzvlášť sa týka detí cudzej národnosti,“ cituje verdikt Guardian. Účasť na hodine je podľa rozsudku v záujme dieťaťa nielen preto, že sa naučí plávať. Podstatou je zapájanie sa do aktivít so všetkými spolužiakmi, bez ohľadu na ich pôvod, vierovyznanie alebo filozofické presvedčenie ich rodičov, dodávajú. V utorok tak súd podporil predchádzajúce rozhodnutie federálneho súdu. Povedal tiež, že švajčiarske úrady navrhli riešenie vyhovujúce obom stranám. Dievčatá si na hodiny mohli obliecť takzvané burkiny, plavecký odev pokrývajúci celé telo okrem tváre, chodidiel a rúk. Podľa verdiktu majú krajiny právo určiť si mieru vplyvu náboženstva v spoločnosti, najmä pokiaľ ide o vzdelanie. Rozhodol tiež, že švajčiarsky zákon je v z tohto pohľadu prijateľný. Rodičia sa ešte stále môžu odvolať, majú na to tri mesiace. Švajčiarsky zákon povoľuje výnimku. Rodičia môžu požiadať o oslobodenie z hodín plávania v prípade, ak je dieťa v puberte. Dcéry moslimského páru však v tom čase podmienku nespĺňali. Teraz budú mať dievčatá 16 a 18 rokov. Verdikt je záväzný pre krajiny Rady Európy, teda aj pri Slovensko. Podobné rozhodnutie v decembri vydal aj nemecký súd, ktorý odmietol odvolanie rodičov jedenásťročného dievčaťa, ktorí nechceli, aby sa musela zúčastňovať hodín plávania.


Operátori už vedia, či a kedy začnú predávať vynovenú Nokiu 3310

Predávať nové telefóny od Nokie sa chystá Orange, Telekom, O2 aj 4ka.

BRATISLAVA. Počas júna sa na Slovensku začnú predávať smartfóny Nokia 3, 5, 6 a tiež vynovená Nokia 3310. Operátori Orange, Telekom, 02 aj 4ka potvrdili, že zariadenia chcú do ponuky pridať. Informoval o tom web živé.sk. Orange chce predávať Nokie hneď, ako ich bude mať dodávateľ. O cenách ešte hovoriť nechce. Telekom zatiaľ nehovorí, či už podpísal zmluvu na predaj zariadení Nokia. Tvrdí však, že má o ne záujem. „Radi by sme zaradili Nokiu 3310 a zvažujeme aj novinky s operačným systémom Android. Konkrétnu voľbu upresníme po dohode pred ich zaradením do ponuky,“ uvádza pre živé.sk hovorca Telekomu Michal Korec. Všetky nové Nokie bude predávať aj O2, tvrdí jeho hovorkyňa Tereza Molnár. V ponuke ich bude mať v júni. Nokia 3310 bude stáť v O2 59 eur, cenu ostatných smartfónov ešte operátor nepovedal. 4ka sa na nové Nokie chystá tiež. „V súčasnosti prebieha testovanie a následne na základe výsledkov vyhodnotíme, ktoré zariadenia zaradíme do nášho portfólia,“ vraví hovorca 4ky Tomáš Stupavský. Oficiálna cena Nokie 3 je 149 eur, Nokie 4 presne 199 eur. Najdrahšia Nokia 6 bude stáť 249 eur a vynovená Nokia 3310 má odporúčanú cenu 59 eur. TIP: Sledujte odborné recenzie a aktuálne ceny mobilu Nokia 3310, Nokia 3 a Nokia 6 v našej službe Recenzie.sme.sk.


Staromestská radnica ešte nevie, či v uliciach pribudne viac policajtov

Od polovice mája budú platiť v centre mesta nové otváracie hodiny podnikov. Prevádzkarom pribudnú aj nové povinnosti.

STARÉ MESTO. Mestská časť Staré Mesto prijala koncom apríla nové nariadenie o ochrane verejného poriadku, ktoré má kontrolovať dodržiavanie otváracích hodín a poriadok v centre mesta. Starosta Starého Mesta Radoslav Števčík si od neho sľubuje aj vyšší počet policajných hliadok v uliciach centra. S bratislavským magistrátom, ktorý je za mestskú políciu zodpovedný, však radnica ešte nerokovala. Nariadenie o ochrane verejného poriadku je doplnkom k novým pravidlám krčiem a barov v centre mesta. Obe začnú platiť od 15. mája. Nové nariadenie o ochrane verejného poriadku neprináša len viac policajtov do ulíc mesta. Opatrenia sa týkajú aj podnikov a ukladajú im nové povinnosti. Všetky prevádzky, ktoré majú otvorené po 22.00 h, musia mať vo svojich priestoroch zverejnený protokol o meraní hlučnosti vydaný úradom. Na vybavenie protokolu majú podnikatelia čas do polovice júla. Podniky musia zabezpečiť aj to, aby sa po desiatej hodine večer hudba a vibrácie nešírili mimo prevádzok. Nariadenie o ochrane verejného poriadku ďalej zdôrazňuje, že je zakázané vynášať nápoje kúpené v podnikoch mimo ich priestorov. To isté platí aj na letných terasách. Tento zákaz síce nie je novinkou, keďže platil aj doteraz, mení sa len to, že prevádzky majú o ňom informovať zákazníkov aj tabuľou zavesenou na viditeľnom mieste. Nové pravidlá hovoria tiež o tom, že je zakázané na letnej terase, v okne a vo vstupe do prevádzky púšťať hudbu, televíziu či rádio. Staromestský poslanec Ondrej Dostál (OKS) si myslí, že nariadenie neprinieslo veľa noviniek. „Zákony a nariadenia aj dnes zakazujú rušiť nočný pokoj, produkovať nadmerný hluk či konzumovať alkohol na verejných priestranstvách. Každé takéto konanie môže byť už dnes pokutované. Napriek tomu sú s tým stále problémy,” hovorí Dostál. Staromestská radnica verí, že nové pravidlá budú účinné. „Pán starosta vynaloží všetko úsilie v rámci svojich kompetencií, aby bola vymáhateľnosť nariadenia naplnená. Diskutoval o tom už aj s náčelníkom mestskej polície a aj magistrát má informáciu, že mestská časť bude potrebovať súčinnosť v tejto veci,“ povedala hovorkyňa Starého Mesta Nora Gubková. Staromestská radnica by chcela vo štvrtky, piatky a soboty viac policajtov v uliciach v centre mesta. To však závisí od mestskej polície, ktorá spadá pod bratislavský magistrát. Gubková hovorí, že mestská časť začne s magistrátom komunikovať o posilnení hliadok až od polovice mája. Teda až vtedy, keď nariadenie o nových otváracích hodinách vstúpi do platnosti. Zatiaľ sa nevie, ako dlho sa bude žiadosť o zvýšenie policajných hliadok vybavovať a či vôbec bude prijatá. Dovtedy sa teda zrejme nič nezmení. Mestská časť Staré Mesto si vie predstaviť, že hliadky v centre sa zvýšia aj o štátnych policajtov. Hovorca policajného prezídia Michal Slivka na otázku SME, či sú ochotní pomôcť bratislavskému Starému Mestu odpovedal, že to nie je v ich kompetencií. Vo výnimočných situáciách však môže štátna polícia zasiahnuť aj v obci. Napríklad, keď je nahlásený príchod veľkej skupiny zahraničných športových fanúšikov. Vtedy sú štátni policajti pripravení pomáhať tým mestským. Hovorkyňa krajských policajtov Lucia Miháliková hovorí, že pochôdzkari sú v centre mesta počas víkendov už aj v súčasnosti. Ich počet závisí od počasia alebo ročného obdobia. Staromestská radnica podľa Mihálikovej požiadala štátnych policajtov o posilnenie hliadok už minulý rok, tí však žiadnu oficiálnu žiadosť od mestskej časti nedostali. „Zabezpečovať poriadok v meste má primárne mestská polícia,“ dodala Miháliková. Hovorca mestských policajtov Peter Pleva na to reaguje, že už dnes je v predvečer víkendov a počas sobôt a nedieľ v centre mesta zvýšený počet policajtov. „Verejný poriadok v Starom Meste riešia okrem mestskej polície aj príslušníci Policajného zboru,“ hovorí Pleva. Zatiaľ teda nikto nevie povedať, či sa hliadky v uliciach centra budú ešte posilňovať. Efektívnosť nového nariadenia o ochrane verejného poriadku bude však podľa Dostála závisieť najmä od toho, ako sa bude vymáhať. „Príčina však nie je v tom, že by sme nemali pravidlá, ale že sa neuplatňujú a nevymáhajú.Myslím si, že nové nariadenie môže prispieť k zlepšeniu situácie v meste stanovením niektorých povinností a zákazov, ale dôležitejšie ako to, čo je v ňom napísané, je to, ako sa bude uplatňovať,“ dodal Dostál.


Joselu sa stal posilou Newcastlu United

Stoke City údajne za prestup inkasoval 5,5 milióna eur.

NEWCASTLE. Futbalový útočník Joselu prestúpil v stredu zo Stoke City do Newcastlu United, s novým zamestnávateľom podpísal kontrakt na tri roky. Nováčik najvyššej anglickej súťaže zaplatil podľa agentúry DPA za jeho služby 5,5 milióna eur. Dvadsaťsedemročný Španiel bol v minulosti kmeňovým hráčom Celty Vigo, Realu Madrid, Hoffenheimu či Hannoveru. Káder Stoke sa na útočnom poste jeho odchodom nezúžil, v rovnaký deň prišiel krajan Jese na hosťovanie z Paríža St. Germain.


SNP v Bratislave pripomínajú ulice, námestie, most aj park

Mostu SNP sa vrátilo pôvodné pomenovanie v roku 2012

BRATISLAVA. Hoci Bratislava ne-hrala ústrednú rolu v Slovenskom národnom povstaní, má viacero miest, ktoré túto významnú časť histórie Slovenska pripomínajú. Najznámejšie sú určite Most SNP a Námestie SNP, ale nachádza sa tu aj Park SNP, Partizánska ulica či Partizánska lúka. Okrem mosta všetky prežili masové premenovávanie po totalitného páde režimu v roku 1989. Jedna z prvých ulíc premenovaná na počesť SNP bola Prayova ulica v Starom Meste. Pôvodne niesla meno maďarského historika a riaditeľa Univerzitnej knižnice a kníhtlačiarne Juraja Praya. „Už krátko po skončení druhej svetovej vojny bola premenovaná na Ulicu 29. augusta a tak dodnes pripomína deň vypuknutia Povstania,“ hovorí Ivor Švihran, organizátor netradičných prehliadok Bratislavy. Poctu SNP vzdáva aj druhý most postavený v Bratislave cez rieku Dunaj. Do používania bol uvedený 26. augusta 1972 pri príležitosti 28. výročia SNP. V čase svojho vzniku bol most technologickou raritou a druhým asymetrickým lanovým mostom na svete. „Avšak pre podcenenie fyzikálnych zákonitostí mohol byť aj prvým, ktorý by spadol pri slávnostnom odovzdávaní do užívania,“ pripomenul historik Vladimír Tomčík vo svojom pravidelnom stĺpčeku pre denník SME o bratislavskej histórii. „Po prestrihnutí pásky totiž jednu polovicu mosta vyhradili straníckej a štátnej delegácii, a na druhú vpustili tisíce nadšených a dupajúcich ľudí.“ Keby frekvencia dopadu ich nôh bola zhodná s frekvenciou kmitania mosta, mohlo by to spôsobiť zrútenie mostovej konštrukcie. Tak, ako sa to stalo vo Francúzsku v roku 1850, keď prápor pochodujúcich francúzskych vojakov takto rozkýval most Basse-Chaîne. Pád mosta vtedy neprežilo viac než 200 vojakov. Preto odvtedy vojaci na mostoch nesmú pochodovať a veliteľ vydáva rozkaz: „Zrušiť krok!“ Most SNP síce prežil bez ujmy svoje uvedenie do prevádzky, ale dobrému a častému zvyku premenovávať ulice a námestia po každej zmene režimu neunikol. V roku 1993, v čase turbulentných rôznych interpretácií dejín a keď ešte bola spoločnosť ovplyvnená 40-ročnou skresľujúcou propagandou o komunistickej strane ako vedúcej sile SNP, bol most premenovaný na Nový most. Jeho pôvodné pomenovanie mu bolo vrátené v roku 2012, ako inak, tiež počas osláv výročia Slovenského národného povstania. Málokto si dnes už spomenie na to, že reštaurácia UFO watch.taste.groove na hlavici pylónu vo výške 85 m sa kedysi volala Bystrica a že jej steny zdobili reliéfy s motívmi SNP. Aj jedno z najväčších námestí v centre mesta nesie názov SNP. Toto meno dostalo pomerne neskoro, až v roku 1962. Námestie vzniklo na mieste zrušenej mestskej priekopy po zbúraní mestských hradieb v 18. storočí a slúžilo ako trhovisko. Vďaka tomu, že v meste žili maďarsky aj nemecky hovoriaci obyvatelia, volali ho nielen Trhové námestie, ale aj Marktplatz a Vasártér. Neskôr bolo pomenované po Andrejovi Hlinkovi a v roku 1945 bolo premenované na Stalinovo námestie. Na námestí sa dokonca nachádzala 4,5-metrová socha sovietskeho diktátora. Bola dielom sochára Pavla Bána, ktorý ju vytvoril pri príležitosti Stalinových 70. narodenín. Stalin vydržal na námestí do roku 1956. Vtedy jeho sochu strhli, a na krku sochy po tomto čine zostala veľká ryha. Socha je dnes v depozitári Slovenskej národnej galérie. Tá ho pred siedmimi rokmi vystavila v rámci výstavy Prerušená pieseň, Umenie socialistického realizmu 1948 – 1956. Súčasný pamätník SNP, bronzové súsošie partizána s dvomi ženami v pozadí, zľudovel pod názvom Rozvadená rodina. Je dielom vtedajšiemu režimu poplatného sochára Jána Kulicha a na námestí bol nainštalovaný v roku 1974 pri príležitosti 30. výročia SNP. Námestie je dnes známe predovšetkým ako miesto konania masových protestov, či už tých, ktoré viedli k zvrhnutiu totalitného režimu v roku 1989, ako aj tých posledných, ktoré odštartovala vražda investigatívneho novinára Jána Kuciaka a jeho snúbenice Martiny Kušnírovej. Je možné, že Námestie SNP sa o niečo zmenší, primátor Matúš Vallo avizoval premenovanie časti Námestia SNP na Námestie Nežnej revolúcie. Na magistráte sú presvedčení, že 30. výročie tejto dôležitej udalosti si treba pripomenúť spôsobom, ktorý zostane prítomný natrvalo. „Ako najvhodnejšia možnosť sa nám javí pomenovať názvom Námestie Nežnej revolúcie časť Námestia SNP pred Starou tržnicou,“ informoval primátor Bratislavy Matúš Vallo. Partizánska ulica pod Bratislavským hradom získala svoje pomenovanie podľa Jána Čecha, účastníka a jedného z organizátorov Slovenského národného povstania. Ten po oslobodení až do roku 1961 býval na tejto ulici. Do roku 1945 niesla meno evanjelického kazateľa menom Jossua Wegelin a volala sa Vegelinova. Partizánska lúka pri Železnej studienke bola miestom konania osláv pri príležitosti výročia SNP a stretávania účastníkov antifašistického odboja. Dnes sa tu okrem pamätníka SNP nachádzajú detské ihriská a športoviská. V Karlovej Vsi v Líščom údolí je Park SNP. Pomenovanie získal v roku 1984, pri príležitosti 40. výročia SNP. Finančník Imrich Karvaš je dôležitou, no komunistami úmyselne prehliadanou a teda takmer zabudnutou osobnosťou SNP. Bol jedným z najmocnejších mužov vojnového slovenského štátu a ako guvernér Slovenskej národnej banky zabezpečil finančné prostriedky pre SNP. Po vypuknutí Povstania ho zatklo gestapo a skončil v koncentračnom tábore. Po nástupe komunistov k moci ho v roku 1953 ako nebezpečného intelektuála vysťahovali z Bratislavy. O päť rokov ho odsúdili na 17-ročné väzenie za velezradu. Jeho meno dnes nesie ulica, na ktorej sídli Národná banka Slovenska.


Slovák pred zápasom provokoval Maďarov, museli ho chrániť policajti

Incident pred

Online prenos

Fotogaléria

Krátky súhrn

Tréneri

Hodnotenie

Mladíci z východu

Anketa

Výsledky

Ohlasy médií

TRNAVA. Polícia pred úvodným kvalifikačným zápasom E-skupiny o postup na budúcoročné majstrovstvá Európy medzi futbalistami Slovenska a Maďarska (2:0) v Trnave riešila len niekoľko menších incidentov. Spomenutý zápas na Štadióne Antona Malatinského bol označený za rizikový, v meste boli v pohotovosti stovky policajtov vrátane antikonfliktných tímov. O zatiaľ jediný vážnejší konflikt sa postaral popoludní slovenský fanúšik, ktorý na Trojičnom námestí provokoval skupinu maďarských priaznivcov. Napokon ho pred nimi museli chrániť policajti. K stretu medzi fanúšikmi oboch táborov nedošlo. Podľa hovorkyne trnavskej polície Márie Linkešovej pri tomto zákroku nedošlo k zraneniam. Slovák skončil na policajnom oddelení a zápas si už nepozrel. Polícia v ďalších prípadoch takisto najmä bránila stretom skupín fanúšikov. Maďarskí fanúšikovia sa po zotmení presunuli na Kollárovu ulicu, odkiaľ mali zabezpečený vstup na Štadión Antona Malatinského. Ulica bola uzatvorená, fanúšikovia si čas do zápasu krátili občasným hádzaním petárd a svetlíc. Zápas Slovensko - Maďarsko mal výkop o 20:45, policajné opatrenia by mali trvať približne do polnoci.


Na internete sa tváril ako Justin Bieber, skončil za mrežami

Päťdesiatročný John Eastman žiadal od dievčat videá so sexuálnym obsahom.

HARTFORD. V americkom štáte Connecticut odsúdili na 17 rokov za mrežami muža, ktorý sa na internete vydával za spevákov Justina Biebera a Harryho Stylesa, aby tak od dievčat získal videá so sexuálnym obsahom. Päťdesiatročný John Eastman z Waterbury dostal takisto doživotnú podmienku. Podľa prokurátorov muž kontaktoval dievčatá v roku 2012 cez online služby, pričom používal prezývky justin.bieber727 a Harry.Styles888 a žiadal od nich, aby robili pred kamerou sexuálne pózy. Videá si nahrával a ukladal do počítača. Na oklamanie obetí používal aj videá, ktoré obaja speváci zverejnili na službe YouTube. Eastmana zatkli v roku 2013 a v marci sa k činom priznal. V minulosti ho pritom usvedčili v 31 prípadoch, medzi ktorými sú aj incidenty spojené so sexuálnym motívom.


Izrael začal stavať bariéru na hranici s Gazou

Bariéra má pomôcť odvrátiť hrozby z tunelov vybudovaných militantnou skupinou Hamas.

JERUZALEM. Izraelské ministerstvo obrany v nedeľu oznámilo, že začalo s posilňovaním oplotenia na hranici s pásmom Gazy výstavbou šesť metrov vysokej bariéry, ktorá bude viesť po celej dĺžke hranice. Informovala o tom agentúra AP. Ministerstvo uviedlo, že začalo s výstavbou nadzemnej zábrany, ktorá skompletizuje podzemnú bariéru zameranú na odvrátenie hrozby z tunelov vybudovaných militantnou skupinou Hamas. Izrael ku konštrukcii plota pristúpil po mesiacoch masových protestov Palestínčanov pozdĺž izraelskej hranice. Izraelský premiér Benjamin Netanjahu povedal, že nová bariéra "zabráni teroristom z Gazy prenikať po zemi na územie Izraela".


Príkladný rozvoj či starostlivosť nielen o prírodu. Dedinou roka je Oravská Polhora

Komisia vyberala spomedzi 20 slovenských obcí.

BRATISLAVA. Víťazom národnej súťaže Dedina roka 2017 sa stala najsevernejšia slovenská obec Oravská Polhora. Obec z okresu Námestovo uspela v konkurencii ďalších 19 dedín, na druhom mieste sa umiestnilo Zemné v okrese Nové Zámky a tretiu priečku obsadila Blatnica z okresu Martin. Slávnostné odovzdávanie cien sa uskutoční vo víťaznej obci Oravská Polhora v októbri tohto roku. Informoval o tom hovorca ministerstva životného prostredia Tomáš Ferenčák. „Aj krásy a tradície vidieka na Slovensku sú neraz ohrozeným druhom. Tohtoročný víťaz vyniká najmä unikátnou gajdošskou a pastierskou kultúrou, no opomenúť nemožno ani nádhernú prírodu pod Babou horou,“ povedal na adresu víťaznej obce minister životného prostredia László Sólymos. Oravská Polhora podľa organizátorov súťaže preukázala príkladný rozvoj miestneho hospodárenia, starostlivosť o obec, krajinu a životné prostredie. Predstavitelia obce sa sústredili aj na racionálne využívanie lokálnych zdrojov, zachovávanie vidieckej pospolitosti, podpory ľudového folklóru, ale i na starostlivosť o obyvateľov obce. Súťaž na jar vyhlásilo Ministerstvo životného prostredia SR spoločne so Slovenskou agentúrou životného prostredia, Spolkom pre obnovu dediny a Združením miest a obcí Slovenska. Generálnym partnerom je COOP Jednota Slovensko, spotrebné družstvo. Hodnotiacu komisiu, ktorá prihlásené obce posudzovala, tvorili zástupcovia vyhlasovateľov súťaže, generálneho partnera a partnerských organizácií.


KOMENTÁR MÁRIUSA KOPCSAYAFico chce ukázať ľudskú tvár Smeru. Pre ľudí či pre svojich?

Sotva môže byť ľudský štát, v ktorom nefunguje spravodlivosť, páchatelia unikajú pred trestom a politici pred zodpovednosťou. Aj odborníkom sa to bude ťažko vysvetľovať.

Aktualizované. Smer sa chystá robiť politiku „s ľudskou tvárou“. A na Úrade vlády vzniká profesionálny komunikačný tím, ktorý by mal okrem iného pomáhať pri šírení tohto posolstva. Napokon, aj snaha pripomenúť pozitívne vnímaný odkaz Alexandra Dubčeka pripomína skôr cielený marketingový trik. Líder Pražskej jari totiž termín „socializmus s ľudskou tvárou“ používal v celkom inom kontexte. Snažil sa – azda naivne, ale úprimne – dať ľudskú tvár neľudskému systému. Smer tento termín vyťahuje v členskej krajine EÚ v 21. storočí, teda v čase, keď by sme logicky očakávali, že každá politika bude ľudská. Aká by to tá ľudská politika mala byť? Sotva môže byť ľudský štát, v ktorom nefunguje spravodlivosť ani vymožiteľnosť práva. Štát, v ktorom ostane bez trestu únos Michala Kováča mladšieho či vražda Róberta Remiáša, pretože sa nenájde politická vôľa na zrušenie Mečiarových amnestií. Podobne ako politická vôľa či nevôľa spôsobuje, že sa „nedarí“ vyšetriť Gorilu ani Bašternákove kauzy. Ba dokonca, aby sme sa vzdialili od politických káuz, spravodlivosti môžu ľahko unikať aj extrémisti, ktorí dokopú a zmlátia nevinných ľudí na ulici. S ľudskou tvárou je ťažko zlučiteľný štát, v ktorom minister nedokáže pod tlakom podozrení chlapsky odstúpiť a v ktorom premiér býva v Bašternákovej bytovke v blízkom susedstve Kočnera. Nie je to protiprávne, ale ani vkusné. Smer nás tiež presviedča, že chce mať tvár nielen ľudskú, ale aj európsku. V skutočnosti však Fico vystupuje ako politik, ktorý – až na príležitostné frázy – len ťažko nachádza pekné slovo smerom k Európskej únii (je pekným slovom žaloba pre kvóty?), k USA ani smerom k Západu, zato však oplýva útlocitnosťou k Rusku (ach, tie škodlivé sankcie!) a k Číne (už je to tu! Pre Kiskovo stretnutie s dalajlámom sa prestal ozývať jeden čínsky investor). Bolo tragikomické sledovať, ako český premiér a sociálny demokrat Sobotka na kongrese hovoril o hrozbe populizmu v Európe a podotkol, že „sú tu hnutia, ktoré sa živia šírením strachu z migrácie“. A pritom typickým príkladom takéhoto hnutia boli práve jeho hostitelia. V programových tézach Smeru nájdeme veľa pekných slov, ale pomenovanie základných problémov či hodnôt chýba – a ešte viac chýba v politickej praxi, ktorú táto strana prevádzkuje už tretie volebné obdobie. Za tých desať rokov je jasné, že politika Smeru vždy mala, má a bude mať ľudskú tvár – ale hlavne pre ľudí, ktorí sú so Smerom prepojení. A veru aj komunikační profíci na Úrade vlády budú mať plné ruky práce, aby verejnosť presvedčili, že ide o ľudskú tvár pre všetkých.   Tento text ste mohli čítať vďaka tomu, že platíte za obsah. Vážime si to.


SME 25 ROKOVRok 2010: medzi Ficom a Ficom

Streľba v Bratislave

Vyhrala Radičová

Medzi Ficom a Ficom

Z naivného očakávania, že nová vláda rozbehne razantné reformy, prípadne aspoň na dovŕšenie Ficovej porážky zruší absurdnosti, nič nebolo.

Rok 2010 nebol úplne nepodobný roku, ktorý práve žijeme. Čudná koalícia na čele so Smerom si vyrábala jeden malér za druhým - mýto, emisie, nástenka a mnohé iné - a dostala pomerne očakávanú facku. Prispelo k nej aj to, že Robert Fico ako rodený politický stratég pochoval oboch svojich poslušných koaličných partnerov, a privodil si tým po roku 2002 druhú prehru vo voľbách. SDKÚ ako jediná z veľkých strán dokázala vymeniť - aspoň volebného - lídra a Iveta Radičová zostavovala vládu bez komunistov, aj keď tiež dosť čudnú. Z toho vyplynulo pomerne naivné očakávanie, že nová koalícia rozbehne podobne razantné reformy ako druhá Dzurindova vláda, prípadne aspoň na dovŕšenie Ficovej porážky zruší absurdnosti, s ktorými za predchádzajúce roky prišiel, a - nič. Ani len na obnovu Zajacovej dvadsaťkoruny u lekára sa nezmohla, aby národu naznačila, že časy, keď mu politici klamali, že niečo na svete je zadarmo, sa už naozaj skončili. Zo samého sociálneho cítenia nesiahla ani na smiešnu vianočnú lízanku pre dôchodcov. Zanedbala aj také základné veci, ako nespochybniteľne zvoliť generálneho prokurátora. Priniesla do politiky aj toľko žiadané nové tváre - ktoré by sme radšej nikdy nevideli. Napriek tomu, že sa bála a koktala ako Juraj VI. v Kráľovej reči a od začiatku si zarábala na problémy, boli sme radi, že ju máme. Spolu s najväčším úspechom slovenského hokeja na olympiáde vo Vancouveri, oproti ktorému pôsobí zlato z Göteborgu ako panvica z teleshopingu, zlacnením bytov a hypoték, za ktoré vďačíme kríze, to bol rok, ktorý zatiaľ márne čaká na lepšieho nástupcu. A potom, že sa nevieme tešiť z maličkostí.


Únia vyplatí Turecku 663 miliónov eur v rámci dohody o utečencoch

Peniaze pôjdu na podporu zdravotníckych a vzdelávacích programov.

BRUSEL. Európska únia vyčlení ďalších 663 miliónov v rámci financovania, na ktorom sa dohodla s Tureckom v rámci dohody o utečencoch z roku 2016. Oznámila to vo štvrtok Európska komisia (EK), informovala agentúra DPA. Tieto peniaze budú použité na podporu zdravotníckych a vzdelávacích programov v Turecku, v ktorom v súčasnosti žije najviac utečencov na svete. V krajine sa podľa oficiálnych údajov nachádzajú štyri milióny utečencov vrátane viac než 3,6 milióna Sýrčanov. EÚ v roku 2016 prisľúbila šesť miliárd eur na podporu utečencov v Turecku. Ankara výmenou súhlasila, že zastaví ich prílev do Únie, ktorá je vnútorne hlboko rozdelená, pokiaľ ide o postup v otázke prichádzajúcich žiadateľov o azyl. Turecko však v uplynulých mesiacoch vyzývalo EÚ, aby poskytla viac financií, a sťažovalo sa, že sľúbené peniaze neboli dodané. Turecký prezident Recep Tayyip Erdogan tento mesiac pohrozil, že "otvorí brány" a vpustí utečencov do Únie, po tom, ako EÚ kritizovala tureckú operáciu v severnej Sýrii. V rámci príslušného programu EÚ bolo dosiaľ vyplatených vyše 2,6 miliardy eur, uviedla vo štvrtok EK.


Zariadenie vás upozorní, ak umelá inteligencia napodobňuje človeka

Syntetický hlas odhalí mrazivým dotykom.

MOUNTAIN VIEW, BRATISLAVA. Hoci máte pocit, že sa cez počítač alebo mobil bavíte s človekom, na druhej strane môže byť robot. Budúcnosť s umelou inteligenciou môže mnohých desiť - rozoznať človeka od robota môže byť čoraz ťažšie. Odhaliť umelú reč od tej ľudskej nemusí byť ťažké vďaka zariadeniu, ktoré dokáže rozoznať, či hlas pochádza od človeka z mäsa a kostí. V jeho vnútri však opäť pracuje umelá inteligencia. Nová technológia podľa magazínu Science Alert pracuje na princípe Tensorflow - neurónovej sieti firmy Google - aby odhalila, či zvuk ktorý počujete pochádza z ľudskej reči, alebo ide iba o šikovnú masku umelej inteligencie na druhej strane komunikačného kanálu. Potrebné používateľské rozhranie sa podarilo austrálskym vývojárom vtesnať do zariadenia, ktoré môžu ľudia pohodlne nosiť na uchu. Projekt Anti-AI AI má zdokumentované a naštudované všetky súčasné technológie, ktoré sú používané pre syntetizovanú reč. Algoritmy vyhodnotili, zotriedili a preskúmali všetky náznaky a prvky, ktoré dokážu takúto reč odhaliť. Nevšedný je aj signál, ktorý vám zariadenie diskrétne odovzdá. Malá elektronická plôška peltierovho článku sa zachladí, aby vás mrazivým dotykom upozornila na chladnú technológiu.


Nissan spravil z pick-upu Navara záchranársky špeciál

Špecifická výbava konceptu zahŕňa aj dron či prenosné akumulátory vlastnej výroby.

HANNOVER, BRATISLAVA. Tretia generácia Nissanu Navara, ktorý je na Slovensku v predaji od februára, je aktuálnym držiteľom ocenenia International Pick-up Award. Všestrannosť a širokú využiteľnosť tohto pick-upu opakovane vyzdvihuje aj samotná automobilka. Aby svoje tvrdenia niečím podložila, spravila z verzie Double Cab Tekna koncept, ktorý predstavila na hannoverskom autosalóne. Zaujať by mal najmä záchranárov. Nissan Navara EnGuard je totiž svojim vybavením a vlastnosťami predurčený na záchranné práce v núdzových situáciách. Významnou obmenou prešla najmä ložná plocha, z ktorej sa stala akási mobilná základňa pre záchranárov s dvoma zásuvkami vyrobenými z dvojvrstvového laminátu. Vysunúť sa dajú na dĺžku 800 mm a okrem bežného záchranárskeho vybavenia si v nich našiel miesto aj dron s dosahom šiestich kilometrov a schopnosťou lietať takmer pol hodinu. Obraz z neho je prenášaný na 20,5-palcový vysúvateľný displej. Po bokoch spodnej zásuvky sú umiestnené dva prototypy prenosných akumulátorov. Každý má kapacitu 2 kW a obsahuje sedem batériových modulov. Nabíjané sú elektrickou energiou generovanou vznetovým motorom. Pri záchranných prácach v teréne majú byť efektívnou a navyše bezhlučnou alternatívou benzínového generátora. Vďaka nulovým emisiám sa pritom môžu využiť aj v uzavretých priestoroch. Oproti sériovej verzii má koncept o 50 mm vyššiu svetlú výšku a rozchod predných a zadných kolies väčší o 80, resp. 94 mm. Štandardné 18-palcové kolesá nahradili nové so 16-palcovými ráfikmi a robustnými off-roadovými pneumatikami s rozmermi 285/75 R16. Novinka ďalej disponuje nastaviteľným odpružením s posilnenými nylonovými puzdrami a novými štvorpiestikovými vŕtanými a odvetrávanými brzdami s priemerom 300 mm. Ako pohonná jednotka slúži 2,3-litrový motor s dvoma turbodúchadlami, ktorý autu v kombinácii so 7-stupňovou automatickou prevodovkou poskytuje výkon 190 koní. Zmeny na karosérii zahŕňajú rozšírené blatníky, medzi ktorými sa nachádzajú nové stúpačky. Vozidlo je lepšie pripravené aj na prípadné brodenie vodou vďaka nasávaniu vzduchu do motora vyvýšenému na úroveň strechy. V nej je zabudované 360-stupňové LED osvetlenie a núdzové modré majáky zapustené do štyroch rohov. Majáky sú integrované tiež do blatníkov a do prepracovaných predných hmloviek a zadných svetlometov. V pozmenenom prednom nárazníku zas našiel svoje miesto výkonný navijak. Osobitnú pozornosť venovali v Nissane výberu farieb. Podľa ich prieskumu je najlepšie viditeľnou farbou za denného svetla fluorescenčná zelená. To sa odzrkadlilo aj na konečnej farebnej úprave špeciálu. Interiér dostal v porovnaní so sériovým modelom funkčnejší vzhľad. Metalické prvky v ňom ustúpili čiernemu laku a sedadlá dostali čalúnenie tkaninou SuperFabric odolnejšou proti opotrebeniu.


Srbsko sa chce zaručiť za Mladičov návrat do Haagu

BELEHRAD. Srbská vláda chce garantovať návrat bývalého bosnianskosrbského generála Ratka Mladiča do Haagu, ak mu tamojší medzinárodný tribunál povolí absolvovať liečbu na území Srbska. Informovala o tom srbská štátna televízia. Belehrad prejavil ochotu garantovať Mladičov návrat v reakcii na žiadosť jeho obhajcov a príbuzných. Tí sa pokúšajú dosiahnuť, aby sudcovia Medzinárodného trestného tribunálu pre bývalú Juhosláviu (ICTY) súhlasili s dočasným prepustením Mladiča z väzby, aby mohol absolvovať nemocničnú liečbu na území Srbska. Jednu podobnú žiadosť už sudcovia haagskeho tribunálu zamietli, keď v máji Mladičovi nepovolili liečenie v Rusku. Mladičovi právnici sudcov ICTY nepresvedčili o tom, že bosnianskosrbskému generálovi nie je v Haagu poskytnutá primeraná starostlivosť. Jeho zdravotný stav podľa názoru sudcov zodpovedá podmienkam pobytu vo väzení. Ruskí špecialisti vlani urobili 74-ročnému Mladičovi kompletné vyšetrenia. Podľa ich záverov si generálov zdravotný stav vyžaduje liečbu v nemocnici a nie vo väzení. Bližšie informácie o Mladičovom stave ale nezverejnili. Ratko Mladič bol prevezený do väznice v Haagu v roku 2011. Súdny proces s ním prebiehal od mája 2012 do decembra 2016. Odvtedy čaká na vynesenie rozsudku, ktoré je naplánované na november 2017.


STĹPČEK JAKUBA FILAVäzenie zmenilo chuť rozprávať u kadekoho. Ako to bude u Ruska?

Len 16 zmienok v spise Gorila stačilo na to, aby objednávku mafiánskej vraždy nevyšetrovali iba "obyčajní príslušníci" NAKA.

Bez ohľadu na to, či si Pavol Rusko pred 20 rokmi naozaj objednával vraždu svojej spoločníčky z televízie Markíza alebo nie, o čom napokon rozhodne súd, je ako minister hospodárstva a predseda koaličnej strany druhej vlády Mikuláša Dzurinda pre orgány činné v trestnom konaní cenný študijný materiál. Ruskovo meno sa v spise o tom, ako Penta korumpovala politické špičky, spomína iba 16-krát. Na porovnanie Dzurinda 44-krát, Robert Fico 179-krát a Jaroslav Haščák až 814-krát. Lenže zrejme aj relatívne malý výskyt stačil na to, aby objednávku mafiánskej vraždy nevyšetrovali iba „obyčajní príslušníci“ NAKA, ale rovno vyšetrovací tím Gorila. Hoci sa advokáti tvária, že Rusko „znáša väzbu racionálne“ a že otázka o spolupracovaní na vyšetrovaní Gorily je „hypotetická“, názor na to, či mlčať alebo obšírne rozprávať, sa vo väzení zmenil u kadekoho. Hlavne v prospech druhej možnosti. Mikuláš Černak, ktorý vraj natrel aj Ruska, vypovedá o svojich vraždách z čistej pasie a možno dúfa, že ho prepustia skôr na slobodu. Iní nevydržali tlak väzenia. A zrejme na tom dnes stavajú aj vyšetrovatelia Gorily.


Naša vláda nie je o pravici či ľavici, ale o existencii, tvrdí poslanec Smeru

BRATISLAVA. Politické strany, ktoré po parlamentných voľbách v marci 2016 vytvorili vládnu koalíciu, urobili veľmi dobre. V relácii Fakty a argumenty v Tablet.tv to vyhlásil koaličný poslanec Dušan Jarjabek (Smer) s tým, že voľby dopadli ako dopadli a obdobie, ktoré nastalo, bolo nesmierne zvláštne. "Nebolo ani prvé zasadnutie parlamentu a niekoľko poslancov dalo zbohom svojim stranám a stali sa nezaradenými. Po voľbách boli teoreticky prichystané tri vlády - koaličná, opozičná a okolo prezidenta Andreja Kisku. Okolo neho sa združovali ľudia, a tí by prišli do práce, ak by koalícia nedokázala vládu postaviť," myslí si Jarjabek. Aj preto je presvedčený, že súčasná koalícia sa zachovala veľmi zodpovedne. "Prvý raz vznikla na Slovensku vláda, ktorá nie je o pravici alebo ľavici, ale je o existencii. Prvý raz vznikla vláda, kde sa už spoločensky nehrá maďarskou kartou. Je to vláda, ktorá naozaj plní programové vyhlásenie a je to vláda, v ktorej doteraz neboli väčšie problémy," zdôraznil Jarjabek. Opozičný poslanec Martin Klus (SaS) sa však domnieva, že kto seje vietor, žne búrku. "Tak, ako si Robert Fico (Smer-SD) robil žartíky o zlepenci, tak sa mu to vrátilo a dostal do vienka štvorkoalíciu. Dovtedy mal Fico komfort 83 poslancov, ktorí hlasovali na pokyn, dnes musí rokovať vo vládnej koalícii. Adekvátne tomu nastalo napätie. Koalícia si dala do vienka dve zásady - že je to vláda kontinuity a že je to brázda proti extrémizmu. To sa jej za žiadnych okolností nedarí, ĽSNS má tretí najvyšší počet hlasov podľa preferencií," upozornil Klus. Podľa jeho slov je typickým príkladom nárastu extrémizmu na Slovensku neustále poukazovanie na to, ako skorumpované sú politické elity. "Pýtam sa, prečo sme tu mali kauzy ako Bašternák, energie, prečo tu stále máme špeciálneho prokurátora Dušana Kováčika?" odkázal. Jarjabek upozornil, že v parlamente sú aktuálne dve opozície. "Jedna je tá, s ktorou by sme radi rokovali a druhá je tá, s ktorou nechce rokovať nikto. Ide o extrémistov. A hovoriť, že vďaka súčasnej koalícii rastie opozícia, to by som si tvrdo stranícky vyprosil," vyhlásil. Ako tvrdí, netreba sa tváriť, že za všetko dobré môže opozícia a za všetko zlé koalícia. Na otázku moderátora, čo urobila súčasná koalícia proti nárastu extrémizmu, Jarjabek odvetil, že plní vládny program a snaží sa presvedčiť občanov, že bude hovoriť o pozitívnych, nie negatívnych veciach. "Vládny program sa plní, o krízach nie je ani chýru, ani slychu. Kríza je vtedy, ak prestane fungovať parlament, čo sa ani raz nestalo," podotkol. Politici sa nevyhli ani téme zrušenia amnestií Vladimíra Mečiara, do ktorého sa aktuálne koalícia pustila. Jarjabek tvrdí, že o tomto probléme Smer diskutuje od svojho vzniku. "To nie je ľudský či hodnotový spor ale právnický zamotanec. Ale rešpektujeme tlak, ktorý tu je," priznal. Martin Klus sa bude tešiť až v momente, keď sa amnestie podarí zrušiť. "Som rád, že ten spoločenský tlak nastal, aby sme sa stále nekrútili dokola s tým, že je tu zásadný právny problém. Ak je, riešme ho," apeloval. Jarjabek ako šéf Výboru Národnej rady pre kultúru a médiá na margo koaličného sporu okolo koncesionárskych poplatkov uviedol, že všetko sa to bude musieť vyriešiť veľmi skoro, lebo nás čaká voľba riaditeľa RTVS. "Kandidáti budú určite hovoriť aj o financovaní a budú predkladať istú víziu. Zatiaľ dohoda nenastala, spor je v patovej situácii," uviedol. Podľa Klusa je aj na základe tohto príkladu zrejmé, že selanka v koalícii nie je ideálna. "Osobne sa domnievam, že to bude gradovať, lebo SNS si vytvára svoju pozíciu v rámci koalície. Snaží sa tlačiť Smer do kúta a tí sa nechcú nechať. My z opozície radi sledujeme takéto napätie. Ale SaS od začiatku hovorí, že koncesionárske poplatky sú nezmysel. Hľadajme iný spôsob financovania verejnoprávnych médií a hovorme o tom, že majú byť v maximálnej možnej miere odpolitizované. Pozíciu riaditeľa musí zastávať apolitický profesionál," dodal.


V rebríčku znečisťovateľov prekvapil medzi uhoľnými elektrárňami Ryanair

Írske aerolínie tvrdia, že sú najzelenšia spoločnosť v Európe.

BRUSEL. Írska letecká spoločnosť Ryanair patrí medzi desiatich najväčších znečisťovateľov v Európe. Ukázali to údaje európskej spoločnosti Transport & Environment. Je to prvýkrát, čo sa firma, ktorá neprevádzkuje uhoľné elektrárne, dostala na vrchol rebríčka. V prvej desiatke znečisťovateľov je okrem Ryanairu sedem uhoľných elektrární v Nemecku a po jednej v Poľsku a Bulharsku. Údaje odhalili, že emisie oxidu uhličitého (CO2) spoločnosti Ryanair v minulom roku vzrástli o 6,9 percenta. Aerolínie pritom tvrdia, že sú "najzelenšia a najčistejšia letecká spoločnosť v Európe". Írsky nízkonákladový dopravca vo svojom vyhlásení napísal, že "cestujúci spoločnosti Ryanair vyprodukovali nižšie emisie CO2 na kilometer ako ktorákoľvek iná letecká spoločnosť". Najväčšie nízkonákladové aerolínie v Európe v minulom roku odštartovali novú politiku v oblasti životného prostredia, v rámci ktorej svojim zákazníkom ponúknu možnosť kompenzovať "uhlíkové náklady" na svoje lety. Európska únia sa od roku 2012 snaží kontrolovať emisie z leteckej dopravy prostredníctvom systému obchodovania s emisiami (ETS), ktorý spustila už v roku 2005. V rámci tohto systému je stanovený strop na celkové množstvo určitých skleníkových plynov a firmy, ktorých sa to týka, môžu prijímať emisné kvóty, nakupovať ich alebo podľa potreby s nimi obchodovať. Môžu tiež nakupovať obmedzené množstvo medzinárodných kreditov z projektov na úsporu emisií vo svete. Letecký priemysel tiež zavádza vlastné iniciatívy. Prvým krokom je schéma znižovania emisií oxidu uhličitého v medzinárodnom letectve, ktorá vyžaduje, aby letecké spoločnosti monitorovali a hlásili svoje emisie od tohto roku. Naplno sa tento systém rozbehne v roku 2021. Európska únia tvrdí, že bez prijatia potrebných opatrení by sa emisie CO2 z leteckej dopravy do roku 2050 zvýšili až o 300 percent.


Solskjaer už nie je len dočasný tréner, s Manchestrom podpísal kontrakt na tri roky

Nór sa vrátil do tímu ako tréner 19. decembra 2018.

MANCHESTER. Anglický futbalový klub Manchester United vymenoval Oleho Gunnara Solskjaera za trvalého trénera klubu. Nór mal byť pôvodne koučom účastníka najvyššej anglickej súťaže Premier League iba do konca sezóny 2018/2019, klub s ním však po dobrých výsledkoch predĺži spoluprácu o ďalšie tri roky. "Rezultáty, ktoré dosiahol s klubom, hovoria samé za seba. Okrem toho však so sebou prináša mnoho potrebných skúseností a túži po tom dať priestor mladým hráčom. Rozumie kultúre klubu a potvrdzuje, že je správnou voľbou pre pozíciu trénera. Chcem sa mu poďakovať za to, čo pre nás doteraz urobil a pogratulovať mu k tomuto úspechu," povedal po podpise zmluvy výkonný podpredseda tímu z Old Traffordu Ed Woodward pre oficiálny web klubu. Štyridsaťšesťročný rodák z Kristiansundu bol v minulosti aj hráčom "červených diablov" (1999-2007). V tom čase strelil 126 gólov v 366 súťažných zápasoch. V minulosti bol trénerom konkurenčného Cardiffu City. Do Manchestru United sa vrátil v pozícii kouča 19. decembra 2018, keď vo funkcii nahradil Portugalčana Josého Mourinha. Odvtedy jeho tím nazbieral do tabuľky Premier League 32 bodov, keďže v 13 odohraných ligových dueloch prehrali "The Red Devils" iba raz a pod jeho vedením sa dostali aj do štvrťfinále Ligy majstrov 2018/2019. "Bolo skvelé byť hráčom Manchestru United a aj posledné mesiace boli pre mňa fantastickou skúsenosťou. Toto je práca, o ktorej som stále sníval a som nesmierne nadšený, že môžem klub viesť dlhodobo. Dúfam, že sa mi podarí priniesť úspechy, ktoré si naši úžasní fanúšikovia zaslúžia," povedal Solskjaer po podpise nového kontraktu.


Do spoločnosti AeroMobil vstupuje ďalší investor, presvedčilo ho najnovšie lietajúce auto

Nový investor do projektu investoval po tom, čo AeroMobil predstavil najnovší model lietajúceho auta.

BRATISLAVA. Spoločnosť AeroMobil, ktorá pôsobí v oblasti vývoja inovatívnych lietajúcich áut, ohlásila vstup nového investora. Ako ďalej informovala spoločnosť Aeromobil, je ním európsky kapitálový investor Martin S. Hauge. Do projektu investoval po tom, čo AeroMobil nedávno predstavil najnovší model svojho lietajúceho auta. Už v apríli spoločnosť potvrdila investíciu Patrika Hessela, zakladateľa a generálneho riaditeľa spoločnosti c2i na výrobu kompozitných dielov pre automobilový a letecký priemysel.„Príbeh spoločnosti AeroMobil sledujem už nejaký čas a som presvedčený, že po predstavení komerčne dostupného modelu lietajúceho auta určeného do výroby, je správny čas na investovanie do vízie a stratégie spoločnosti,“ povedal Martin S. Hauge. Hauge pôsobil ako generálny partner v spoločnosti Creandum jedenásť rokov, počas ktorých finančne vstúpil do niekoľkých startupov vrátane spoločností iZettle či Spotify. V minulosti spolupracoval so začínajúcimi firmami v oblasti automobilového priemyslu. Skupine PSA, ktorá vlastní značky Peugeot, Citroën a DS, predal firmu Autobutler. Donedávna bol tiež predsedom spoločnosti Automile, platformy pre riadenie vozového parku.„Sme nesmierne radi, že môžeme privítať Martina S. Haugeho ako nového investora spoločnosti AeroMobil. Jeho vstup dokazuje, že skúsení investori vedia rozpoznať skutočný potenciál nášho projektu,“ povedal zakladateľ a CEO spoločnosti AeroMobil Juraj Vaculík. „Dostali sme sa do bodu, kedy je inžiniersky a technologický dizajn kompletný a my sa v našom projekte posúvame ďalej,“ dodal. Spoločnosť AeroMobil predvedie v júni svoje lietajúce auto na výstave Paris Air Show.


Google hrozí ďalšia pokuta, môže prekonať vlastný rekord

Internetový gigant dostal za zneužitie dominantného postavenia koncom júna pokutu vo výške 2,42 miliardy eur

BRUSEL, BRATISLAVA. Spoločnosť Google, ktorá len pred nedávnom dostala rekordnú pokutu za zneužitie svojho dominantného postavenia, môže dostať od Európskej komisie ďalšiu sankciu. Tentoraz má ísť o prehrešky, ktoré sú spojené s operačným systémom Android pre mobilné telefóny, napísali české Hospodářske noviny s odvolaním sa na agentúru Reuters. Európska komisia pritom už vlani v apríli dospela k predbežnému záveru, že Google v súvislosti s operačným systémom Android porušuje európske antimonopolné pravidlá a zneužíva svoje dominantné postavenie na trhu. Google podľa Komisie výrobcov, ktorý systém Android využívajú, i operátorov mobilných sietí obmedzuje okrem iného požiadavkou, aby bol na zariadeniach nainštalovaný Google Search. Nútiť má tiež výrobcov, aby predinštalovali i prehliadač Chrome. V opačnom prípade im totiž nedá prístup do svojich aplikácií. Google rovnako čelí obvineniam, že výrobcom platí za to, keď inštalujú len jeho aplikácie. Európska komisia teraz podľa agentúry Reuters nechala vytvoriť expertnú skupinu troch až štyroch odborníkov, ktorá má správnosť postupu skontrolovať. Pokiaľ sa oponentská skupina zhodne so záverom Európskej komisie, Google zrejme neminie ďalšia veľká pokuta. Dá sa podľa Reuters čakať, že bude najvyššia, akú Európska komisia za zneužitie dominantného postavenia uložila. Google by tak dokázal prekonať sám seba. Ten musí podľa rozhodnutia z konca júna zaplatiť 2,42 miliardy eur. Maximum z minulosti bola suma 1,06 miliardy eur pre výrobcov čipov - spoločnosť Intel z roku 2009.


Ruský tínedžer pôjde do väzenia, do centra Osla priniesol bombu

Žiadateľ o azyl bol zradikalizovaný a navštevoval islamistické internetové stránky.

OSLO. Súd v Nórsku poslal v pondelok na deväť mesiacov do väzenia 17-ročného občana Ruska, ktorý vyrobil malé výbušné zariadenie a priniesol ho do centra nórskej metropoly Oslo. Prokuratúra požadovala pre tohto mladého žiadateľa o azyl dvojročný trest, pričom poukazovala na zistenie, že bol zradikalizovaný, navštevoval islamistické internetové stránky a vlastnil zábery zachytávajúce zabíjanie zajatcov príslušníkmi teroristickej organizácie Islamský štát, informovala agentúra Reuters. Obžalovaný popieral, že by sa niečoho dopustil, a tvrdil, že nájdené zariadenie plánoval odpáliť v lese blízko svojho bydliska. Podomácky vyrobenú nálož našli začiatkom apríla na ulici v centre Osla, čo si vynútilo evakuáciu ľudí z okolitých barov a reštaurácií. Pyrotechnici zariadenie zneškodnili riadeným výbuchom, pričom nedošlo k žiadnym zraneniam. Incident sa odohral iba jeden deň po útoku nákladným autom v švédskom Štokholme, pri ktorom zahynulo päť ľudí a ďalších 15 utrpelo zranenia. Podľa údajov polície bolo výbušné zariadenie v Osle veľké približne 30 centimetrov a v prípade odpálenia by pravdepodobne spôsobilo iba menšie škody. Nórske orgány napriek tomu zareagovali dočasným zvýšením stupňa výstrahy pred terorizmom. Odsúdený mladík žil v Nórsku od roku 2010 a požiadal v tejto krajine o azyl, stav vybavovania jeho žiadosti však nie je zatiaľ jasný, informoval Reuters. Pravicový extrémista Anders Behring Breivik v roku 2001 odpálil v Osle auto naložené výbušninou a následne spustil paľbu v mládežníckom tábore na ostrove Utöya, pričom dovedna zabil 77 ľudí. Súd mu za tieto útoky udelil najvyšší možný trest 21-ročného väzenia s možnosťou predĺženia.


Polícia prehľadávala budovu RTVS, nahlásenú bombu nenašla

Polícia musela zamestnancov RTVS evakuovať.

BRATISLAVA. Polícia v utorok v priestoroch budovy verejnoprávnej televízie RTVS v Mlynskej doline nahlásenú bombu nenašla. Informáciu priniesol denník Nový čas. "Vyšetrovateľ Okresného riaditeľstva Policajného zboru v Bratislave IV začal v tomto prípade trestné stíhanie vo veci prečinu šírenia poplašnej správy," uviedla bratislavská krajská policajná hovorkyňa Lucia Mihalíková. Policajti a hasiči zasahovali od pol štvrtej v priestoroch budovy verejnoprávnej televízie, kde neznámy páchateľ nahlásil bombu. Polícia budovu evakuovala. Na vyžiadanie polície na mieste zasahovalo jedno hasičské vozidlo so šiestimi hasičmi.


Nový ostrov v Pacifiku môže pomôcť s prieskumom Marsu

WASHINGTON. Najnovší ostrov sveta, ktorý vznikol pred tromi rokmi pri erupcii podmorskej sopky v odľahlej časti Tichého oceánu, môže pomôcť vysvetliť potenciálny vývoj života na Marse. Podľa agentúry AFP to uviedol americký Národný úrad pre letectvo a vesmír (NASA). Ostrov Hunga Tonga-Hung Ha'apai vystúpil na prelome rokov 2014 a 2015 z morského dna 65 kilometrov severozápadne od mesta Nuku'alofa, metropoly súostrovia Tonga. Vedci pôvodne očakávali, že tento malý kúsok zeme sa v priebehu niekoľkých mesiacov opäť stratí pod morskou hladinou. NASA ale uviedla, že ostrov je odolnejší, než sa predpokladalo. Ostrov si drží stabilitu vďaka kombinácii teplej morskej vody s popolom po erupcii vulkánu, ktoré spolu vytvorili pevnú sopečnú usadeninu. Hunga Tonga-Hung Ha'apai je kilometer široký, dva kilometre dlhý a asi 100 metrov vysoký. Je poznačený silnou eróziou, ale vedci teraz predpokladajú, že vydrží nad hladinou oceánu šesť až tridsať rokov. Jim Garvin z Goddardovho strediska kozmických letov NASA upozornil, že na Marse je veľa podobných sopečných útvarov, ktoré vyzerajú, že ich v čase svojho vzniku obklopovala voda. "Podobné ostrovy mohli byť pred dvomi či tromi miliardami rokov aj na Marse, kde preliačiny mohli vypĺňať jazerá alebo malé moria," povedal. "Vieme, že ak na Zemi prebiehajú podmorské vulkanické procesy, často tiež vznikajú vhodné podmienky na vznik mikrobiálnych spoločenstiev," vyhlásil reportér BBC Jonathan Amos. "Výskum vznikajúceho života na spomínanom ostrove by mohol expertom pomôcť určiť, kde hľadať prípadné dôkazy života na Marse," konštatoval Garvin. V pondelok americký prezident Donald Trump vydal nariadenie o príprave novej americkej pilotovanej misie na Mesiac, prvej od roku 1972, a neskôr aj na Mars. So štúdiami ostrova Hunga Tonga-Hung Ha'apai, ktoré vykonáva NASA, sa tento týždeň oboznámili účastníci schôdze Americkej geofyzikálnej únie v meste New Orleans.


Trumpovu vládu víta aj Wall Street. Povedú ju špekulanti aj boháči

Americkým ministrom financií má byť symbol finančnej krízy. Najväčšiemu konfliktu záujmov však čelí samotný Donald Trump.

WASHINGTON, BRATISLAVA. Členovia rodiacej sa administratívy budúceho amerického prezidenta Donalda Trumpa vrátane neho samotného majú problém. Vlastnia miliardové majetky, ich obchody sú často až príliš závislé od dohôd so štátom a ich konflikty záujmov môžu byť takmer neriešiteľné. „Trump má osobný záujem, aby sa jeho Trump Organization darilo, či ju sám riadi, alebo nie,“ cituje USA Today Paula Ryana z mimovládky Common Cause. Nastupujúci prezident si do svojho kabinetu povolal už niekoľko ľudí z najvyšších kruhov amerického biznisu. Jedným z nich je nádejný minister financií Steven Mnuchin. Tento bankár a obchodník s pohľadávkami zbohatol na hypotekárnej kríze. Opoziční demokrati tvrdia, že Trumpovo ministerstvo financií bude riadiť jeden zo symbolov nenásytných finančníkov, ktorý zbohatol na nešťastí Američanov. „Je to facka voličom, ktorí dúfali, že prevrátia Washington naruby,“ tvrdí Adam Hodge z Demokratickej strany. Koluje tu taký vtip, že ak by sme vedeli, aký bude Trump dobrý na Wall Street, podporili by sme ho v kampani. Trumpovým ministrom obchodu má byť 79-ročný Wilbur Ross, podľa Forbes s odhadovaným majetkom 2,5 miliardy dolárov. Na porovnanie, Trumpov majetok Forbes odhaduje na 3,7 miliardy, aj keď on sám tvrdí, že je to „oveľa viac“. Rossa prezývajú „pán bankrot“, keďže je povestný skupovaním skrachovaných firiem, ktoré neskôr ozdravil a so ziskom predával. Podľa demokratov, ktorí majú v oboch komorách Kongresu menšinu, je to zlá voľba. Trumpových ministrov však bude schvaľovať republikánmi ovládaná väčšina v Senáte. „Výber korporátneho špekulanta za ministra obchodu odráža odtrhnutosť republikánov od problémov ťažko pracujúcich Američanov,“ citujú LA Times šéfku Snemovne reprezentantov, demokratku Nancy Pelosiovú. Americké ministerstvo obchodu má na starosti pomáhanie malým a stredným podnikateľom a v menšej miere aj oblasť daní. Ross by mal napríklad presadiť Trumpov návrh na zavedenie 35-percentného dovozného cla na výrobky amerických firiem, ktoré si svoje výrobné linky presunuli do zahraničia. Ešte väčšiemu konfliktu záujmov môže čeliť jeden z najprominentnejších členov Trumpovho tímu, multimilionár Steven Mnuchin. Tento päťdesiattriročný finančník má šéfovať ministerstvu financií. Rezortu, ktorý má napríklad dohliadať na finančníkov z Wall Street, teda jeho bývalých kolegov. Mnuchin začínal ako bankár v známej investičnej banke Goldman Sachs, neskôr si aj s pomocou Georgea Sorosa založil vlastný fond. V minulosti obchodoval aj s bankou IndyMac, ktorá sa v Amerike stala jedným zo symbolov hypotekárnej a neskôr finančnej krízy. Keď sa pred jej bránami tvorili dlhé rady Američanov, z ktorých sa po prepade cien nehnuteľností stávali bezdomovci, Mnuchin skupoval ich pohľadávky. Senátorka za Massachusetts Elizabeth Warrenová ho označila za „Forresta Gumpa finančnej krízy“, keďže bol pri všetkom, čo sa v tých rokoch v tejto súvislosti dialo. Mnuchinov majetok nie je celkom známy, odhadujú ho však asi na miliardu dolárov. „Koluje tu taký vtip, že ak by sme vedeli, aký bude Trump dobrý na Wall Street, podporili by sme ho v kampani,“ vystihol nedávno situáciu pre portál Politico nemenovaný americký finančník. Samotný Trump má dnes hotely, golfové ihriská či stovky ďalších realitných projektov v 20 krajinách sveta. Často s biznismenmi, ktorí majú napojenie na tamojších najvyšších politikov schopných ovplyvniť legislatívu. Čo je však horšie, aj v krajinách, kde namiesto liberálnej demokracie vládnu skorumpovaní diktátori. Trump pritom na vyriešenie konfliktu záujmov nemá veľa času. Už 19. decembra ho americký Zbor voliteľov má oficiálne zvoliť za nástupcu Baracka Obamu. O deň neskôr zasadne do Oválnej pracovne. "Zanechám svoj obrovský biznis a absolútne sa sústredím na riadenie krajiny," odkázal Trump tradične cez Twitter tento týždeň. Pôvodnú tlačovku na túto tému pre „zaneprázdnenosť“ presunul až na štvrtok. Už počas volebnej kampane navrhoval, že majetok prepíše na svoje tri deti. Podľa odborníkov to však problém nerieši. „Konflikt by zostal,“ tvrdí pre Bloomberg Richard Painterm, ktorý bol hlavným etickým právnikom v administratíve Georgea W. Busha. „Mnohé Trumpove biznisy nesú jeho meno. Ak aj budú v rukách jeho detí, on im bude hovoriť, čo robiť,“ tvrdí analytička Vox Libby Neslonová. Jedným z riešení je prepis majetku na takzvaný tichý fond. Trump by sa zbavil akcií vo firmách a nemal by mať tušenie, ako sa s nimi ďalej nakladá. Trump však túto možnosť, aspoň zatiaľ, nepripúšťa. Predať majetky takisto nemôže zo dňa na deň. "Realitný biznis nie je obchod s hruškami," vyhlásil nedávno. Tento text ste mohli čítať vďaka tomu, že platíte za obsah. Vážime si to.


Turecké vojenské jednotky si v Kurdistane zriadili základne

ARBÍL, ISTANBUL. Turecké vojenské jednotky zriadili základne v irackom autonómnom regióne Kurdistan, kde Ankara vedie útok proti kurdským povstalcom. Informovala o tom vo štvrtok agentúra DPA s odvolaním sa na oficiálny zdroj z tejto enklávy. Turecká armáda zriadila niekoľko kasární neďaleko mesta Soran v irackom Kurdistane, uviedol starosta mesta Krmanj Ezzat. Dodal, že turecké jednotky prišli do danej oblasti pred niekoľkými dňami. Ankara oficiálne stanovisko k záležitosti nezverejnila. Avšak štátna turecká tlačová agentúra Anadolu informovala, že turecké pozemné jednotky a letectvo viedli vo štvrtok operácie zamerané proti militantom zakázanej Strany kurdských pracujúcich (PKK), ktorých Ankara označuje za teroristov. Počas tureckých náletov na dedinu v irackom Kurdistane zahynuli štyria civilisti, uviedol vládny zdroj z tohto územia. Dodal, že bombardovanie tureckého letectva pokračovalo celý deň. V pondelok turecký prezident Recep Tayyip Erdogan oznámil, že po víťazstve v sýrskom regióne Afrín rozšíri jeho krajina vojenské operácie do ďalších Kurdmi ovládaných oblastí v Sýrii, ako aj do oblasti Sindžár v Iraku. Irak v stredu prisľúbil, že zastaví akúkoľvek tureckú operáciu na svojom území.


Kollárova strana spolupracuje s talianskou krajne pravicovou Ligou

Hnutie Sme rodina ešte vo februári podpísalo vstup do hnutia Európa národov a slobody.

BRATISLAVA. Hnutie Sme rodina - Boris Kollár pred nastávajúcimi voľbami do Európskeho parlamentu nadviazalo partnerstvo so stranou Liga talianskeho ministra vnútra Mattea Salviniho. Ako ďalej agentúru SITA informovalo tlačové oddelenie hnutia, ešte vo februári podpísalo vstup do hnutia Európa národov a slobody, ktorého spoluzakladateľom je práve Salvini. "Hnutie ENF (Európa národov a slobody) je iniciátorom veľkej aliancie "Európska aliancia ľudí a národov" (EAPN), ktorá má ambíciu byť najväčšou frakciou v Európskom parlamente po voľbách 25. mája," informuje hnutie. Zakladajúci členovia iniciatívy ENF sú podľa hnutia za zachovanie projektu EÚ, ale zároveň sú presvedčení, že pri základných rozhodnutiach je nutné používať zdravý rozum tak, ako si ho predstavuje zároveň väčšina európskej populácie. Salvini v zverejnenom videu vyjadril nádej, že s hnutím Sme rodina bude spolupracovať na vízii Európy, ktorá bude "brániť hranice, tradície a právo na prácu našich obyvateľov". Voľby do Európskeho parlamentu sa budú na Slovensku konať v sobotu 25. mája. Politické strany mohli podávať kandidačné listiny s návrhmi kandidátov na poslancov europarlamentu do 24. februára. Podľa Štátnej komisie pre voľby a kontrolu financovania politických strán splnilo podmienky 31 politických strán.